#2759: Kelebihan Memelihara Solat

Soalan:
Assalamualaikum Dato’ Seri. Boleh nyatakan kepada kami kelebihan seseorang memelihara solat terutamanya solat berjemaah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَالَّذِينَ هُمْ عَلَىٰ صَلَوَاتِهِمْ يُحَافِظُونَ
Maksudnya: “
Dan mereka yang tetap memelihara sembahyangnya.
”
Surah al-Mukminun (9)
Berdasarkan pengamatan kami, mereka yang memelihara solat khususnya di awal waktu, berjemaah dan banyak solat di masjid atau surau di samping memerintah kaum keluarganya untuk solat adalah antara sebab rezeki dimurahkan dan dimudahkan serta mendapat pertolongan Allah SWT.
Firman Allah SWT:
وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا ۖ لَا نَسْأَلُكَ رِزْقًا ۖ نَّحْنُ نَرْزُقُكَ ۗ وَالْعَاقِبَةُ لِلتَّقْوَىٰ
Maksudnya: “
Dan perintahkanlah keluargamu serta umatmu mengerjakan sembahyang, dan hendaklah engkau tekun bersabar menunaikannya. Kami tidak meminta rezeki kepadamu, (bahkan) Kamilah yang memberi rezeki kepadamu. Dan (ingatlah) kesudahan yang baik adalah bagi orang-orang yang bertaqwa.”
(Surah Taha: 132)
Imam al-Qurtubi dalam menafsirkan ayat ini berkata bahawa ia merupakan perintah kepada Nabi Muhammad SAW dan juga kepada kepada semua umatnya supaya sabar dalam mendirikan solat dan memerintahkan ahli keluarga untuk melaksanakannya. Apabila turunnya ayat ini, Rasulullah SAW akan pergi ke rumah Saidina Ali dan Saidatina Fatimah pada setiap waktu Subuh untuk mengejutkan mereka bagi mendirikan solat. (Lihat
Tafsir al-Jami’ li Ahkam al-Quran
, 14/164)
Ayat selepas perintah kepada keluarga untuk solat dan bersabar diakhiri dengan kenyataa yang Allah lah yang merezekikan kepada kamu di samping Dia tidak memohon kepada kamu rezeki jelas menunjukkan betapa solat akan dikurniakan rezeki.
Begitu juga, ganjaran pahala cukup besar jika dilakukan solat secara berjemaah sebagaimana yang dinyatakan daripada Abu Hurairah RA bahawa Nabi SAW bersabda :
صَلاَةُ الْجَمَاعَةِ أَفْضَلُ مِنْ صَلاَةِ الْفَذِّ بِسَبْعٍ وَعِشْرِينَ دَرَجَةً
Maksudnya :
“Solat secara berjemaah lebih baik daripada solat bersendirian sebanyak 27 darjat.”
Riwayat Muslim (1509)
Di dalam riwayat lain menyatakan :
صَلاَةُ الْجَمَاعَةِ أَفْضَلُ مِنْ صَلاَةِ أَحَدِكُمْ وَحْدَهُ بِخَمْسَةٍ وَعِشْرِينَ جُزْءًا
Maksudnya :
“Solat secara berjemaah lebih baik daripada solat kalian yang secara bersendirian sebanyak 25 bahagian.”
Riwayat Muslim (1504)
Imam Al-Nawawi menyebut bahawa sama ada 25 atau 27 bahagian adalah berdasarkan keadaan solat dan orang yang menunaikannya. Ada yang dapat 25 darjat dan ada yang dapat 27 berdasarkan kesempurnaan solatnya dan sejauh mana dia menjaga solat secara berjemaah. (Lihat
al-Majmu’ Syarh Al-Muhazzab
, 4/183)
Akhir kalam, marilah sama-sama kita memelihara solat lebih-lebih lagi secara berjemaah kerana fadhilatnya amat banyak serta kelebihan yang tidak terhitung. Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 29 Ogos 2023 bersamaan 12 Safar 1445 H


#676 Bahasa Yang Digunakan Di Dalam Kubur Ketika Disoal Malaikat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah bahasa yang ditanya oleh malaikat kepada si mati dalam kubur?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Al-Mubarakfuri dan al-Munawi berkata: Sesungguhnya Munkar dan Nakir merupakan malaikat yang menyoal hamba-hamba apabila mereka keluar daripada dunia (sesudah mati). Sebab dinamakannya kerana dia mengingkari hamba yang ditanya kedua-duanya dalam bentuk tidak mengenalinya serta tidak melihatnya sebelum itu seperti bentuknya.
[1]
Terdapat hadith berkenaan dengan soalan di dalam kubur oleh malaikat yang diriwayatkan daripada al-Barra bin ‘Azib RA, katanya: :
Kami keluar bersama Nabi SAW menghantar mayat seorang lelaki daripada Ansar. Maka kami tiba di tanah perkuburan.(dan pada masa itu) kubur sedang digali liang lahadnya. Kemudian Rasulullah duduk, dan kami duduk di sekelilingnya. (suasana sangat tenang) seolah-olah ada burung di atas kepala kami. Dan di tangan baginda terdapat sebatang kayu yang dipukulnya ke tanah. Kemudian baginda mengangkat kepalanya dan berkata:
اِسْتَعِيذُوا بِاللَّهِ مِن عَذَابِ القَبرِ مرَّتينِ، أو ثلاثًا، زادَ في حديثِ جريرٍ هاهنا وقالَ: وإنَّهُ ليسمَعُ خفقَ نعالِهم إذا ولَّوا مُدبرِينَ حِينَ يُقَالُ لَهُ: يَا هَذَا، مَن ربُّكَ وَمَا دِينُكَ وَمَن نَبيُّكَ؟…
Maksudnya:

Mohonlah perlindungan daripada Allah daripada azab kubur (baginda mengucapkan sebanyak dua kali ataupun tiga kali). Sesungguhnya dia apabila mendengar tapak selipar meninggalkan kuburnya, maka dikatakan kepadanya: wahai kamu, siapa tuhan kamu, apa agama kamu dan siapa Nabi kamu?…
[2]
Bahasa Yang Ditanya Oleh Malaikat Kepada Si Mati Dalam Kubur
Masalah ini menjadi khilaf dalam kalangan ulama, sebahagian daripada mereka menyebut bahasa yang digunakan adalah bahasa
Suryani
[3]
, tetapi tiada nas qat’ie yang menyatakan sedemikian.
Kami faham bahawa malaikat akan bertanya kepada si mati dengan bahasa yang difahaminya. Sekiranya dia seorang lelaki yang soleh, maka jawapannya akan mudah. Jika dia seoranga kafir atau derhaka dlm hidupnya, ia akan jadi sukar dan payah untuk dijawab. Kami berpendapat bahawa si mati akan ditanya di dalam bahasa arab berdasarkan umum hadith Nabi SAW, akan tetapi kami bersetuju dengan pandangan Syeikh Ahmad al-Syarbasi di dalam kitabnya
Yas alunaka fi al-Din wa al-Hayah:
 “
Allah SWT sahaja yang mengetahui hakikat sebenar yang berlaku di sana
”.
[4]
Kesimpulan
Sebagai kesimpulan,
kami menyatakan bahawa si mati akan ditanya di dalam bahasa arab berdasarkan umum hadith Nabi SAW, namun begitu, Allah SWT sahaja yang mengetahui hakikat sebenar  dan bahasa yang dituturkan dan setiap apa yang  berlaku di sana
.
Setiap perkara yang terjadi selepas daripada kematian merupakan perkara
ghaibiat
yang tidak akan kita ketahui melainkan terdapat dalil daripada al-Quran dan Sunnah yang menceritakannya. Tidak ada yang mengetahui hal ghaib melainkan Allah SWT sahaja sebagaimana firman-Nya:
قُل لَّا يَعْلَمُ مَن فِي السَّمَاوَاتِ وَالْأَرْضِ الْغَيْبَ إِلَّا اللَّهُ ۚ وَمَا يَشْعُرُونَ أَيَّانَ يُبْعَثُونَ
Maksudnya:

Katakanlah lagi: Tiada sesiapapun di langit dan di bumi yang mengetahui perkara yang ghaib melainkan Allah!” Dan tiadalah mereka menyedari bilakah masing-masing akan dibangkitkan hidup semula (sesudah mati).
[5]
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 11 Mac 2022 bersamaan 8 Syaaban 1443H

[give_form id=”14962″]
[1]
 Lihat
Tuhfah al-Ahwazi
, 8/187 dan
Mirqat al-Mafatih
, 1/210
[2]
 Riwayat Abu Dawud (4753) dan Nasaie (2001), Ibn Majah (1549) dan Ahmad (18557). Pengarang kitab
Sahih Abi Dawud
 (4753) menyatakan hadith ini sahih
[3]
 Bahasa Suryani adalah sebuah bahasa Aram Timur yang pernah dipertuturkan di sebahagian besar wilayah Bulan Sabit Subur. Namun secara luas definisi bahasa Suryani ialah semua bahasa Aram Timur yang dipertuturkan oleh komuniti Kristian di Timur Tengah. Bahasa Aram atauoun Bahasa Aramia ialah bahasa Semitik dengan sejarah selama 3,000 tahun. Bahasa ini pernah merupakan bahasa pentadbiran untuk empayar-empayar. Bahasa Aramia ialah bahasa asal untuk sebahagian besar Kitab Daniel dan Uzair dalam Kitab Injil, dan adalah bahasa utama untuk Kitab Talmud.  Lihat
https://ms.wikipedia.org/wiki/Bahasa_Suryani
 dan
https://ms.wikipedia.org/wiki/Bahasa_Aramia
[4]
 Lihat
Yas alunaka fi al-Din wa al-Hayah,
 6/277
[5]
 Surah al-Naml: 65


#276 Bersama Dengan Isteri Haid Dengan Memakai Kondom

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah dibenarkan menyetubuhi isteri yang dalam keadaan haidh dengan memakai kondom?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kondom menurut Kamus Dewan Edisi Keempat bermaksud sarung daripada getah yang disarungkan pada kemaluan lelaki untuk mencegah jangkitan atau kehamilan akibat hubungan seks.
[1]
 Manakala menurut Kementerian Kesihatan Malaysia, Kondom merupakan sarung getah yang menutupi zakar dan mengumpul air mani dengan tujuan untuk mencegah kehamilan dengan menghalang sperma dari memasuki faraj dan juga mengurangkan risiko jangkitan kelamin.
[2]
Permasalahan mengenai mendatangi isteri ketika dalam keadaan haidh telah dinyatakan di dalam al-Quran, berdasarkan firman Allah SWT:
وَيَسْأَلُونَكَ عَنِ الْمَحِيضِ ۖ قُلْ هُوَ أَذًى فَاعْتَزِلُوا النِّسَاءَ فِي الْمَحِيضِ ۖ وَلَا تَقْرَبُوهُنَّ حَتَّىٰ يَطْهُرْنَ ۖ فَإِذَا تَطَهَّرْنَ فَأْتُوهُنَّ مِنْ حَيْثُ أَمَرَكُمُ اللَّـهُ ۚ إِنَّ اللَّـهَ يُحِبُّ التَّوَّابِينَ وَيُحِبُّ الْمُتَطَهِّرِينَ
Maksudnya:
Dan mereka bertanya kepadamu (wahai Muhammad), mengenai (hukum) haid. Katakanlah: “Darah haid itu satu benda yang (menjijikkan dan) mendatangkan mudarat”. Oleh sebab itu hendaklah kamu menjauhkan diri daripada perempuan (jangan bersetubuh dengan isteri kamu) dalam masa datang darah haid itu, dan janganlah kamu hampiri mereka (untuk bersetubuh) sebelum mereka suci. Kemudian apabila mereka sudah bersuci maka datangilah mereka menurut jalan yang diperintahkan oleh Allah kepada kamu. SesungguhNya Allah mengasihi orang-orang yang banyak bertaubat, dan mengasihi orang-orang yang sentiasa mensucikan diri.
[3]
Imam al-Qurtubi menafsirkan ” قُلْ هُوَ أَذًى” ialah sesuatu yang mengotorkan wanita. Lalu disambung ayat tersebut dengan فَاعْتَزِلُوا النِّسَاءَ” “فِي الْمَحِيضِ iaitu hendaklah meninggalkan isteri ketika sedang haid. Kemudian ayat seterusnya ditekankan sekali lagi perintah untuk menjauhkan diri pada وَلَا تَقْرَبُوهُنَّ.
[4]
Imam Ibn Kathir menukilkan di dalam tafsirnya
[5]
 bahawa Imam Ahmad menyebutkan, daripada Anas RA, menceritakan tentang budaya kaum yahudi. Apabila wanita mereka didatangi haid, mereka mengasingkan wanita itu dari rumah. Maka para sahabat bertanya, bagaimana seharusnya dilayan wanita yang didatangi haid. Lalu turunlah ayat di atas. Kemudian Rasulullah SAW bersabda:
 اصْنَعُوا كُلَّ شَىْءٍ إِلاَّ النِّكَاحَ
Maksudnya:
 Buatlah apa sahaja selain persetubuhan.
[6]
Di dalam masalah ini, Imam al-Syafie menyebutkan:
Sesiapa yang melakukan (persetubuhan ketika haid), sesungguhnya melakukan dosa besar
.
[7]
Berdasarkan nas al-quran dan hadith serta kenyataan yang disebutkan oleh Imam al-Syafie, perbuatan bersetubuh dalam keadaan haidh walaupun menggunakan kondom yang dapat mengelakkan persentuhan kulit zakar dan juga faraj, adalah dilarang dan haram.
Islam adalah agama yang rahmah untuk sekalian alam. Larangan persetubuhan ketika haid bukan sahaja untuk menjaga kaum lelaki apabila dinyatakan bahawa ianya sudah selamat dengan memakai kondom tetapi Islam juga mengambil berat tentang kaum wanita. Pengharaman ini mempunyai hikmah yang sangat besar yang antaranya ialah, ia boleh mengakibatkan penyakit kepada suami dan juga isteri. Banyak kajian saintifik yang dilakukan, membuktikan larangan Islam ini ada kewajarannya.
Walau bagaimanapun di sana terdapat kelonggaran di dalam mazhab al-Syafie berkenaan hukum
beristimta’
(melakukan aktiviti yang berunsur seksual kecuali yang melibatkan faraj) dengan isteri ketika haid. Secara asalnya, jumhur ulama’ mengharamkan
 istimta’
 di antara pusat hingga ke lutut tanpa berlapik. Sekiranya
beristimta’
 secara berlapik, maka diharuskan menurut pandangan mazhab al-syafie dan mazhab Hanafi.
[8]
Antara hikmah pengharamannya ialah, ia boleh mengakibatkan penyakit kepada suami dan juga isteri. Banyak kajian saintifik yang dilakukan, membuktikan larangan Islam ini ada kewajarannya. Wanita dalam haid sebenarnya mengalami perubahan hormon dalam badannya. Saluran darah di rahim dan faraj akan mengembang. Oleh kerana saluran darah adalah amat lembut, ia mudah pecah apabila berlaku kemasukan zakar pada faraj dan pangkal rahim.
Teori perubatan memperakui bahawa darah haid ada unsur-unsur penyakit. Dr. Muhammad Ali al-Bar dalam bukunya
Daurah al-Arham
(Fungsi Rahim) di bawah tajuk
Haid Sebagai Penyakit
menyatakan :
“Keseluruhan dinding penutup rahim terpercik sepanjang tempoh haid. Setelah meneliti darah haid melalui kanta, kita dapat melihat pad titisan darah merah dan putih, terdapat kepingan dinding penutup rahim dan rahim menjadi luka bagaikan kulit yang mengelupas.”
Menurutnya lagi,
“Oleh itu, rahim terdedah kepada serangan bacteria. Darah merupakan medium yang paling mudah untuk bakteria membiak. Semasa haid keluar, daya ketahanan rahim menjadi lemah untuk menghadapi serangan bakteria. Bakteria yang terdapat pada permukaan zakar boleh menyebabkan bahaya besar kepada rahim. Ia bertambah bahaya lagi apabila daya ketahanan rahim untuk melawan bakteria sangat lemah ketika haid kerana sangat sedikit proses pengasingan saluran fallopio berasid yang membunuh bakteria.”
Persetubuhan semasa haid juga boleh menyebabkan radang rahim dan radang saluran
fallopio
yang membawa kepada kesakitan sepanjang hayat dan sukar diubati malah merebak kepada penyakit lain seperti :
Radang yang berlanjutan kepada dua ovari pada rahim.
Radang yang berlanjutan ke saluran kencing.
Rasa kesakitan yang sangat kuat ketika haid.
Daya ketahanan yang berkurang.
Keinginan seks yang semakin berkurang dan cenderung untuk bersendirian.
Penyakit berjangkit kepada pasangan lelaki khususnya kebengkakan yang memberi risiko kepada organ kencing.
Kepeningan atau migrain.
Sebagai penutup,
kami nyatakan bahawa persetubuhan ketika haid adalah haram walaupun memakai kondom
 berdasarkan hujah-hujah yang kami kemukakan. Semoga Allah memberikan kefahaman yang benar dalam memahami agama ini. Amin.
Wallahua`lam.
Bertarikh: 11 Januari 2022 bersamaan 8 Jamadil Akhir 1443H

[1]
 Lihat
https://prpm.dbp.gov.my/cari1?keyword=kondom
[2]
 Lihat
http://www.myhealth.gov.my/kontraseptif/
[3]
 Surah al-Baqarah: 222
[4]
 Lihat
Tafsir al-Qurtubi,
 3/86-88
[5]
 Lihat
Tafsir Ibn Kathir,
 1/320
[6]
 Riwayat Muslim (302)
[7]
 Lihat
al-Majmu’
, 2/389
[8]
 Lihat
al-Mausuah al-Fiqhiyah al-Kuwaitiyah
, 18/324


#2760: Ciri Orang Munafik

Soalan:
Assalamualaikum Dato’ Seri. Benarkah terdapat banyak ciri orang munafik? Boleh Dato’ Seri terangkan adakah meninggalkan kebenaran juga termasuk ciri orang munafik?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan takrif nifaq atau munafik: Nifaq berasal dari kata: نافقا, yang bermaksud salah satu lubang tempat keluarnya Yarbu’ (haiwan sejenis tikus) dari sarangnya, di mana jika ia dicari dari satu lubang, ia akan keluar dari lubang yang satu lagi.
نَفَق : bermaksud lubang tempat bersembunyi. Menurut istilah syarak ia bermaksud menampakan keIslaman dan kebaikan, tetapi menyembunyikan kekufuran dan kejahatan.
Haji Abdul Malik Abdul Karim Amrullah (HAMKA) berkata, “Munafik atau nifaq itu merupakan asal, yang ertinya ialah lubang tempat bersembunyi di bawah tanah. Lubang perlindungan dari bahaya udara, disebut ‘nafaq’.” Beliau menyimpulkan bahawa dari sinilah diambil erti dari orang yang menyembunyikan keadaan yang sebenarnya, sebagai suatu penipuan.
Manakala al-Raghib al-Ashfahaniy menjelaskan erti nifaq sebagai masuk ke dalam satu lubang dan keluar dari lubang pada pintu yang lain. Seperti yang beliau bincangkan dalam definisi beliau :
النفَاقُ هو الدُخُولُ في الشرعي من باب و خروجُوا عنه من باب.
Justeru, dapat disimpulkan bahawa orang munafik adalah mereka yang menyembunyikan keadaan kufurnya yang sebenar dan juga digelar dengan al-fasik kerana mereka keluar dari jalan syariat.
Allah SWT kisahkan pada permulaan surah al-Baqarah sebanyak 13 ayat berkenaan dengan orang munafik, sebahagiannya dinyatakan dengan ciri-ciri tersebut. Berdasarkan ayat 8-20 dari surah al-Baqarah antara ciri orang munafik ialah:
Pengakuan beriman tapi tidak beriman
Menipu Allah dan orang beriman
Pada hati mereka terdapat penyakit
Mendakwa golongan
muslih
tapi mereka yang merosakkan
Menganggap beriman adalah orang-orang yang bodoh
Selalu hipokrit dengan orang beriman dan mengiyakan bersama dengan syaitan-syaitan mereka
Mengejek orang beriman
Membeli kesesatan dengan petunjuk
Inilah sebahagian daripada ciri orang-orang munafik. Allah SWT berfirman:
وَلَوْ نَشَاءُ لَأَرَيْنَاكَهُمْ فَلَعَرَفْتَهُم بِسِيمَاهُمْ ۚ وَلَتَعْرِفَنَّهُمْ فِي لَحْنِ الْقَوْلِ ۚ وَاللَّهُ يَعْلَمُ أَعْمَالَكُمْ
Maksudnya: “
Dan sekiranya Kami kehendaki, tentulah Kami akan memperkenalkan mereka kepadamu (wahai Muhammad), lalu engkau tetap mengenalinya dengan tanda-tanda (yang menjadi sifat) mereka; dan demi sesungguhnya, engkau akan mengenali mereka dari gaya dan tutur katanya. Dan (ingatlah kamu masing-masing), Allah mengetahui segala yang kamu lakukan.
”
Surah Muhammad (30)
Rasulullah SAW sendiri telah menyebut 4 tanda orang munafik berdasarkan hadith riwayat Bukhari (34) dan Muslim (17), antaranya:
Berdusta
Tidak menepati janji
Khianat
Perselisihan yang melampau
Syeikh Abdul Aziz al-Tarifi berkata, “Dengan mencipta pelbagai alasan untuk meninggalkan kebenaran akan menzahirkan kemunafikan.” (Lihat
Tafsir wal Bayan
. 2/684)
Justeru, marilah sama-sama kita menginsafi diri untuk mengelakkan dari terjerumus ke lembah kemunafikan. Tetapi, kita teguh dengan keIslaman dan keimanan sebagai Muslim dan mukmin sejati.
Akhir kalam, marailah sama-sama kita berdoa kepada Allah SWT:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 29 Ogos 2023 bersamaan 12 Safar 1445 H


#2761: Rahmah Di Sisi Orang Islam

Soalan:
Assalamualaikum Dato’ Seri. Benarkah orang yang beriman itu rahmah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَمَا أَرْسَلْنَاكَ إِلَّا رَحْمَةً لِّلْعَالَمِينَ
Maksudnya: “
Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam.
”
Surah al-Anbiya’ (107)
Nabi Muhammad SAW diberitahu yang baginda diangkat sebagai rahmat kepada setiap manusia dan setiap tempat. Dengan kata lain, Dia mengutusnya sebagai rahmat buat mereka.
Maka barang siapa yang menerima rahmat ini dan mensyukurinya, berbahagialah dia di dunia dan akhiratnya. Dan barang siapa yang menolak serta mengingkarinya, maka rugilah dia di dunia dan akhiratnya.
Imam Muslim mengatakan di dalam kitab sahihnya, telah menceritakan kepada kami Ibn Abu Umar, telah menceritakan kepada kami Marwan al-Fazzari, daripada Yazid ibn Kaisan, dari Ibn Abi Hazim, dari Abu Hurairah RA yang mengatakan, bahawa pernah dikatakan kepada Rasulullah SAW, “Wahai Rasulullah, berdoalah untuk kebinasaan orang-orang musyrik.” Maka Rasulullah SAW menjawab:
إِنِّي لَمْ أُبْعَثْ لَعَّانًا وَإِنَّمَا بُعِثْتُ رَحْمَةً
Maksudnya:
“Sesungguhnya aku diutus bukan sebagai pelaknat, melainkan aku diutus sebagai pembawa rahmat.”
Riwayat Muslim (2599)
Kerana itulah mereka masih selamat kerana Rasulullah SAW tidak terus berdoa kepada Allah SWT untuk kehancuran mereka. Kerana kalau Baginda SAW berdoa dan Allah SWT makbulkan, maka pasti mereka akan musnah terus.
Maka terimalah rahmat Allah ini, dengan mengikut ajaran daripada Rasulullah SAW. Jangan sia-siakan kehidupan kita di dunia ini. Memang Baginda SAW adalah rahmat kepada alam. Walaupun ada yang tidak beriman kepada Baginda SAW, mereka masih lagi dapat rahmat kerana Baginda SAW.
Abul Qasim al-Tabarani telah meriwayatkannya daripada Abdan ibn Ahmad, daripada Isa ibn Yunus al-Ramli, daripada Ayyub ibnu Suwaid, daripada Al-Mas’udi, daripada Habib ibn Abu Thabit, daripada Sa’id ibn Jubair, daripada Ibn Abbas R.Anhuma sehubungan dengan makna firman-Nya:
وَمَا أَرْسَلْنَاكَ إِلَّا رَحْمَةً لِّلْعَالَمِينَ
Maksudnya: “
Dan tiadalah Kami mengutus kamu melainkan untuk (menjadi) rahmat bagi semesta alam.”
(Surah Al-Anbiya: 107)
Ibn Abbas RA mengatakan bahawa orang-orang yang mengikutinya beroleh rahmat di dunia ini dan di akhirat kelak. Sedangkan orang-orang yang tidak mengikutinya dapat terhindar dari cubaan berupa ditenggelamkan ke bumi, dikutuk, dan ditimpa azab yang pernah dialami oleh umat-umat lain sebelum mereka.
Maknanya, kalau pun menolak ajaran Rasulullah SAW, tidaklah mereka dikenakan dengan azab dunia seperti yang telah diberikan kepada kaum-kaum dahulu yang dihancurkan sampai tidak tinggal kesan langsung. Ini pun satu rahmat juga. Kerana kalau umat-umat dulu menolak rasul mereka, mereka dimusnahkan terus dari muka bumi. Tapi selepas Nabi Muhammad SAW diangkat menjadi nabi, perkara itu tidak berlaku lagi.
Betapa pentingnya rahmah yang menjadi salah satu sifat Allah SWT dan disuruh kita untuk merahmati makhluk-Nya. Bahkan ia menjadi nadi kehidupan dan solusi dalam hidup. Benarlah kata-kata hukama’, antaranya:
Syeikh al-Azhar Prof Dr Ahmad Tayyib berkata, “
Tidak ada jalan keluar dari krisis dunia, kesukaran dan kekejamannya melainkan kembali kepada peribadi rahmah dan berkasih sayang sesama kita.
”
Syeikh Abdullah bin Bayyah berkata, “
Seorang yang beriman itu adalah rahmah, agama Islam juga adalah agama rahmah, malah Nabi SAW adalah nabi yang rahmah.
”
Rasulullah SAW menggesa kita agar bersifat rahmah dan merahmati orang lainز Diriwayatkan daripada Abdullah bin ‘Amru R.Anhuma bahawa Rasulullah SAW bersabda:
الرَّاحِمُونَ يَرْحَمُهُمُ الرَّحْمَنُ ارْحَمُوا مَنْ فِي الأَرْضِ يَرْحَمْكُمْ مَنْ فِي السَّمَاءِ
Maksudnya:
“Orang yang penyayang akan dirahmati oleh yang Maha Penyayang (Allah). kasihilah mereka yang berada di bumi, nescaya kamu akan dikasihi oleh yang di atas langit.”
Riwayat Abu Dawud (4941), al-Tirmizi (1924) dan Ahmad (2494)
Kami akhiri dengan doa dan munajat:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya:
“Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
Bertarikh: 29 Ogos 2023 bersamaan 12 Safar 1445 H


#2762: Menegur Melalui Whatsapp Story

Soalan:
Assalamualaikum Dato’ Seri. Saya ingin bertanya apa hukum share ilmu agama dekat status Whatsapp dengan niat ingin memberi sentapan/ teguran pada seseorang? Hal ini kerana saya risau jika orang tersebut terasa pula.
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
وَتَوَاصَوْا بِالْحَقِّ وَتَوَاصَوْا بِالصَّبْرِ
Maksudnya:
 “Dan mereka pula berpesan-pesan dengan kebenaran serta berpesan-pesan dengan sabar.”
(Surah al-‘Asr: 3)
Imam al-Tabari berkata: Saling berpesan dengan kebenaran membawa maksud:
“Mereka saling menasihati untuk mengerjakan amalan, sebagaimana diturunkan oleh Allah di dalam Kitab-Nya, iaitu yang diperintahkan-Nya dan menjauhi apa yang dilarang-Nya.”
Saling berpesan dengan kesabaran pula bermaksud:
“Mereka saling menasihati untuk menetapi kesabaran dalam melaksanakan ketaatan terhadap Allah.”
 (Lihat
Tafsir al-Tabari
,
24/590)
Begitu juga, sabda Nabi SAW:
 مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ، فَإِنْ لَمْ يَسْتَطِعْ فَبِلِسَانِهِ، فَإِنْ لَمْ يَسْتَطِعْ فَبِقَلْبِهِ، وَذَلِكَ أَضْعَفُ الْإِيمَانِ
Maksudnya:
Barangsiapa di antara kalian melihat kemungkaran maka hendaklah dia mengubahnya dengan tangannya, jika dia tidak mampu maka dengan lisannya, jika dia tidak mampu maka dengan hatinya dan itu adalah selemah –lemah iman.
Riwayat Muslim (49)
Berbalik kepada soalan di atas, kami nyatakan
tidak menjadi masalah untuk menegur secara kiasan demi menjaga hati seseorang. Bahkan, melalui perkongsian ilmu tersebut, secara tidak langsung memberi manfaat kepada mereka yang melihat perkongsian tersebut
.
Dalam hal ini, perlu kepada ilmu dan makrifah yang mendalam di samping memahami
uslub
dakwah serta
fiqh al-nasihah
 dengan sebaik-baiknya. Matlamatnya biarlah jelas iaitu menjunjung titah perintah Allah SWT sebagaimana firman-Nya:
وَتَوَاصَوْا بِالْحَقِّ وَتَوَاصَوْا بِالصَّبْرِ
Maksudnya: “
Dan mereka pula berpesan-pesan dengan kebenaran serta berpesan-pesan dengan sabar.
”
Surah al-‘Asr (3)
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Wallahu a‘lam.
Bertarikh: 29 Ogos 2023 bersamaan 12 Safar 1445 H


#2763: Perlukah Menyebut Mahar Dalam Akad Perkahwinan?

Soalan:
Assalamualaikum ustaz , Saya ingin bertanya tentang mas kahwin, saya akan berkahwin pada bulan 9 ini. Dugaan demi dugaan menimpa, sekarang ini semua untuk majlis insyaAllah sudah selesai akan tetapi mas kahwin masih belum selesai. Saya sudah cuba pelbagai cara untuk cukupkan mas kahwin tapi masih belum mencukupi. Soalan saya, bolehkah saya pinjam pada kawan saya dan selepas akad, saya akan pulangkan duit itu kembali pada kawan saya. Dan tunang saya setuju dengan rancangan saya. Adakah sah akad perkahwinan kami? Dan semasa akad perlu saya lafaz hutang atau tunai. Kerana wang itu telah diberikan pada bakal isteri. Akan tetapi atas persetujuan bakal isteri saya akan pulangkan wang itu dan akan bayar pada isteri saya pada tahun hadapan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَآتُوا النِّسَاءَ صَدُقَاتِهِنَّ نِحْلَةً ۚ فَإِن طِبْنَ لَكُمْ عَن شَيْءٍ مِّنْهُ نَفْسًا فَكُلُوهُ هَنِيئًا مَّرِيئًا
Maksudnya: “
Dan berikanlah kepada perempuan-perempuan itu maskahwin-maskahwin mereka sebagai pemberian yang wajib. Kemudian jika mereka dengan suka hatinya memberikan kepada kamu sebahagian dari maskahwinnya maka makanlah (gunakanlah) pemberian (yang halal) itu sebagai nikmat yang lazat, lagi baik kesudahannya.”
(Surah al-Nisa’: 4)
Ibn Kathir berkata: Menurut Ibn Abbas, perkataan النحلة membawa maksud mahar. Ibn Zaid pula menjelaskan, ianya bermaksud sesuatu yang wajib diberikan kepada isteri disebabkan akad nikah. Seorang lelaki wajib menyerahkan mahar kepada wanita sebagai hadiah dan pemberian ke atasnya dengan penuh kerelaan hati. (Lihat
Tafsir al-Quran al-‘Azim
,
 2/235)
Diriwayatkan daripada Sahl bin Sa’ad RA katanya:
أَتَتِ النَّبِيَّ صَلَّى اللهُ عَلَيْهِ وَسَلَّمَ امْرَأَةٌ، فَقَالَتْ: إِنَّهَا قَدْ وَهَبَتْ نَفْسَهَا لِلَّهِ وَلِرَسُولِهِ صَلَّى اللهُ عَلَيْهِ وَسَلَّمَ، فَقَالَ: «مَا لِي فِي النِّسَاءِ مِنْ حَاجَةٍ»، فَقَالَ رَجُلٌ: زَوِّجْنِيهَا، قَالَ: «أَعْطِهَا ثَوْبًا»، قَالَ: لاَ أَجِدُ، قَالَ: «أَعْطِهَا وَلَوْ خَاتَمًا مِنْ حَدِيدٍ
Maksudnya:
 “Seorang perempuan menyerahkan dirinya untuk dikahwini oleh Nabi SAW kerana Allah SWT. Rasulullah SAW bersabda: Aku tidak berhajat kepada perempuan. Lalu seorang lelaki berkata: Kahwinkanlah aku dengan perempuan itu. Sabda Baginda: “Engkau berikan perempuan itu sehelai pakaian.” Dia menjawab: “Aku tidak memilikinya. Lalu Baginda bersabda lagi: “Engkau berikanlah dia walaupun sebentuk cincin besi.”
Riwayat al-Bukhari (4741) dan Muslim (1425)
Imam Nawawi dalam menjelaskan hadis ini menyebut: “Hadis ini menunjukkan bahawa mahar itu boleh sedikit (bernilai rendah) dan boleh juga banyak (bernilai tinggi) apabila kedua pasangan saling redha, kerana cincin dari besi menunjukkan nilai mahar yang murah. Inilah pendapat dalam mazhab Syafi’i dan juga pendapat jumhur ulama dari kalangan salaf dan khalaf.” (Lihat
al-Minhaj fi Syarh Sahih Muslim Ibn al-Hajjaj
, 9/190)
Menjawab bagi persoalan di atas kami katakan, pada asalnya tidak menyebut mahar pada lafaz akad nikah tidaklah memberi apa-apa kesan terhadap sahnya nikah kerana mahar bukanlah syarat pada akad perkahwinan dan bukanlah rukun mengikut majoriti ulama.
Firman Allah SWT:
لَّا جُنَاحَ عَلَيْكُمْ إِن طَلَّقْتُمُ النِّسَاءَ مَا لَمْ تَمَسُّوهُنَّ أَوْ تَفْرِضُوا لَهُنَّ فَرِيضَةً ۚ وَمَتِّعُوهُنَّ عَلَى الْمُوسِعِ قَدَرُهُ وَعَلَى الْمُقْتِرِ قَدَرُهُ مَتَاعًا بِالْمَعْرُوفِ ۖ حَقًّا عَلَى الْمُحْسِنِينَ
Maksudnya:
Tidaklah kamu bersalah dan tidaklah kamu menanggung bayaran maskahwin) jika kamu menceraikan isteri-isteri kamu sebelum kamu sentuh (bercampur) dengan mereka atau (sebelum) kamu menetapkan maskahwin untuk mereka. Walaupun demikian, hendaklah kamu memberi “Mut’ah” (pemberian saguhati) kepada mereka (yang diceraikan itu). Iaitu: suami yang senang (hendaklah memberi saguhati itu) menurut ukuran kemampuannya; dan suami yang susah pula menurut ukuran kemampuannya, sebagai pemberian saguhati menurut yang patut, lagi menjadi satu kewajipan atas orang-orang (yang mahu) berbuat kebaikan.
(Surah al-Baqarah:236)
Ayat ini menunjukkan bahawa seorang wanita tetap menjadi isteri  walaupun tidak dikenakan mahar ketika pernikahan, walau bagaimanapun dia berhak mendapat mahar
mithil
jika dia telah disetubuhi, dan mendapat mut’ah jika dia diceraikan sebelum disetubuhi. [1]
Diriwayatkan daripada Uqbah bin Amir R.A, menyebut:
أَنَّ النَّبِيَّ صلى الله عليه وسلم قَالَ لِرَجُلٍ : أَتَرْضَى أَنْ أُزَوِّجَكَ فُلاَنَةَ ؟ قَالَ : نَعَمْ ، وَقَالَ لِلْمَرْأَةِ : أَتَرْضَيْنَ أَنْ أُزَوِّجَكِ فُلاَنًا ؟ قَالَتْ : نَعَمْ ، فَزَوَّجَ أَحَدَهُمَا صَاحِبَهُ فَدَخَلَ بِهَا الرَّجُلُ وَلَمْ يَفْرِضْ لَهَا صَدَاقًا ، وَلَمْ يُعْطِهَا شَيْئًا وَكَانَ مِمَّنْ شَهِدَ الْحُدَيْبِيَةَ وَكَانَ مَنْ شَهِدَ الْحُدَيْبِيَةَ لَهُ سَهْمٌ بِخَيْبَرَ فَلَمَّا حَضَرَتْهُ الْوَفَاةُ قَالَ : إِنَّ رَسُولَ اللهِ صلى الله عليه وسلم زَوَّجَنِي فُلاَنَةَ ، وَلَمْ أَفْرِضْ لَهَا صَدَاقًا ، وَلَمْ أُعْطِهَا شَيْئًا ، وَإِنِّي أُشْهِدُكُمْ أَنِّي أَعْطَيْتُهَا مِنْ صَدَاقِهَا سَهْمِي بِخَيْبَرَ ، فَأَخَذَتْ سَهْمًا فَبَاعَتْهُ بِمِائَةِ أَلْفٍ.
Maksudnya: Bahawa Nabi SAW pernah berkata kepada seorang lelaki: “Apakah kamu bersedia aku nikahkan dengan wanita ini?” Jawab dia: “Ya.” Kemudian Baginda berkata pula kepada si wanita: “Apakah kamu bersedia aku nikahkan dengan lelaki itu?” Wanita tersebut menjawab: “Ya.”
Kemudian Baginda pun menikahkan mereka berdua. Lelaki tersebut kemudian bercampur dengannya (menggaulinya) dalam keadaan belum menentukan mahar dan belum memberikan sesuatu pun kepadanya. Lelaki ini termasuk orang yang menyaksikan peristiwa Hudaibiyah, dan orang yang sempat menyaksikan peristiwa Hudaibiyah mempunyai bahagian (tanah) di Khaibar.
Kemudian tatkala kematian hampir menjemputnya, dia berkata: “Sesungguhnya Rasulullah SAW menikahkanku dengan fulanah, dan aku belum sebutkan maharnya, dan aku belum beri apa-apa pun (sebagai mahar). Aku jadikan kamu semua sebagai saksi, bahawa aku telah memberi si fulanah tanahku di Khaibar sebagai mahar untuknya.” Wanita itu pun mengambil bahagian tanah suaminya di Khaibar dan menjualnya dengan harga 100,000.
Riwayat Abu Daud (2117) dan al-Baihaqi dalam al-Sunan al-Kubra (14110)
Imam al-Nawawi menukilkan dalam kitabnya Raudhah al-Tolibin bahawa Al-Ashab berkata: Mahar itu bukanlah satu rukun dalam pernikahan, berbeza dengan barang dan harga dalam jual-beli
.
  (Lihat
Raudhah al-Tolibin
,7/247)
Dalam isu ini juga Ibnu Qudamah menyatakan bahawa: Pernikahan tetap sah walaupun tidak disebut mahar pada akad. Ia merupakan pandangan kebanyakan ulama. (Lihat
al-Mughni
, 7/182)
Justeru kami katakan dalam situasi seperti yang dinyatakan di atas kami syorkan supaya tidak dinyatakan mahar tersebut dalam akad perkahwinan kerana ia bukanlah perkara yang disyaratkan dalam akad nikah. Namun, mahar itu tetap menjadi tanggungan hutang ke atas suami yang wajib dilangsaikan. Dalam kesempatan ini juga suka untuk kami nasihati supaya permudahkanlah urusan dalam menetapkan mahar dan janganlah meletakkan mahar yang terlalu tinggi sehingga membebankan bakal pasangan untuk mendirikan rumah tangga.
خَيْرُهُنَّ أَيْسَرُهُنَّ صَدَاقًا
Maksudnya
:
Sebaik-baik perempuan adalah yang paling mudah mas kahwinnya.
Riwayat  Ibnu Hibban(4034)
Semoga Allah memberikan kita kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Wallahua’lam

[1]      Mahar mithil ialah harta yang diberikan kepada pengantin perempuan dengan kadar kebiasaan yang sepadan dengannya. Iaitu mahar yang dinilai mengikut mas kahwin saudara perempuan yang telah berkahwin lebih dahulu dan hendaklah ia dinilai sama dengan mas kahwin keluarganya yang paling dekat sekali seperti kakak, ibu saudaranya dan seterusnya.
Bertarikh: 29 Ogos 2023 bersamaan 12 Safar 1445 H


#2764: Peranan Ilmu dan Ibadat

Soalan:
Assalamualaikum Dato’ Seri. Benarkah ilmu dan ibadat saling kuat-menguat antara satu sama lain?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ
Maksudnya: “
Dan (ingatlah) Aku tidak menciptakan jin dan manusia melainkan untuk mereka menyembah dan beribadat kepadaKu.
”
Surah al-Zariyat (56)
Ayat ini dengan jelas menunjukkan matlamat penciptaan jin dan manusia agar mereka mengabdikan diri kepada Allah SWT dan sebagai khalifah Allah SWT di muka bumi. Mereka pemegang amanah yang wajib mereka laksanakan serta menyampaikan ajaran Islam mengikut kehendak Allah SWT dan rasul-Nya. Semuanya ini memerlukan kepada ilmu. Tanpa ilmu, maka sukarlah untuk mendapat ‘sah’ dalam ibadat.
Benarlah kata pujangga:
وَكُلُّ مَنْ بِغَيْرِ عِلْمٍ يَعْمَلُ                أَعْمَالُهُ مَرْدُودَةٌ لَا تُقْبَلُ
Setiap siapa tanpa ilmu beramal
            Segala amalannya ditolak dan tidak diterima
(Lihat
al-Zubad fi Fiqh al-Syafi’i,
 hlm. 4)
Betapa besarnya ilmu maka ia didahulukan dalam penciptaan manusia sebelum diberikan perkara yang lain. Sebagaimana firman Allah SWT:
وَعَلَّمَ آدَمَ الْأَسْمَاءَ كُلَّهَا ثُمَّ عَرَضَهُمْ عَلَى الْمَلَائِكَةِ فَقَالَ أَنبِئُونِي بِأَسْمَاءِ هَٰؤُلَاءِ إِن كُنتُمْ صَادِقِينَ
Maksudnya:
“Dan Ia telah mengajarkan Nabi Adam, akan segala nama benda-benda dan gunanya, kemudian ditunjukkannya kepada malaikat lalu Ia berfirman: “Terangkanlah kepadaKu nama benda-benda ini semuanya jika kamu golongan yang benar.
”
Surah al-Baqarah (31)
Ilmu yang dikehendaki dalam kehidupan kita amat banyak tetapi ilmu berkaitan Ahkam Syar’iyyah antara yang utama. Ilmu itu terdiri daripada tiga huruf (عِلْمٌ) yang bermaksud pengetahuan atau makrifah. Ia merupakan salah satu daripada nama dan sifat Allah SWT. la ditakrifkan juga dengan maksud mengetahui dan mendapati sesuatu berbetulan mengikut hakikat yang sebenar. Itulah ilmu. Apakah hakikat ilmu itu?
Lihatlah jawapan ulama:
Pertama:
Imam Syafie berkata: “Seseorang itu tidak berhak berkata pada sesuatu perkara yang halal atau haram kecuali dengan ilmu.” Sudut ilmu itu ialah:
Apa yang dinaskan dalam Kitabullah.
Atau dalam Sunnah.
Atau dalam ljmak.
Jika tiada, maka Qias atas usul-usul ini, atau apa yang semakna dengannya.
Kedua:
Imam Muhammad Ibn Al-Hasan al-Syaibani berkata, ilmu adalah empat wajah:
Apa yang terdapat dalam kitab Allah dan seumpamanya.
Apa yang terdapat dalam sunnah Rasulullah dan seumpamanya.
Apa yang menjadi ijmak para sahabat dan seumpamanya.
Apa yang menjadi istihsan para fuqaha dan seumpamanya.
Ibn Abd al-Barr Rahimahullah mentafsirkan maksud Imam Syafie dengan “apa yang semakna dengannya” dan maksud Imam Muhammad Ibn Al-Hasan dengan “dan seumpamanya” dengan kaedah Qias.
Ketiga:
Imam Malik berkata: “Ilmu dan hikmah adalah cahaya yang Allah hidupkan dengannya siapa yang dikehendakinya, bukan dengan banyaknya masalah ilmiah.” Hal ini berbetulan dengan kenyataan sahabat Nabi, Abdullah bin Mas’ud Radhiallahu anhu:-
لَيْسَ الْعِلْمُ بِكَثْرَةِ الرِّوَايَةِ ، إِنَّمَا الْعِلْمُ الْخَشْيَةُ
Maksudnya:
“Bukanlah ilmu dengan banyaknya hadis tetapi ilmu yang sebenarnya adalah takut kepada Allah.”
Riwayat Ibn Hibban (9) dalam Raudhat al-‘Uqala’
Kata beliau lagi:
رَأْسُ الْحِكْمَةِ مَخَافَةُ اللَّهِ عَزَّ وَجَلَّ
Maksudnya:
“Kepala hikmah itu ialah takut kepada Allah Azza wa Jalla.”
Riwayat al-Baihaqi (729) dalam Syu’ab al-Iman
Ini berbetulan dengan firman Allah SWT:
 إِنَّمَا يَخْشَى اللَّهَ مِنْ عِبَادِهِ الْعُلَمَاءُ
Maksudnya:
“Sebenarnya yang menaruh bimbang dan takut (melanggar perintah) Allah dari kalangan hamba-hamba-Nya hanyalah orang-orang yang berilmu.
(Surah Fatir: 28)
Ibn Kathir telah menukilkan sejumlah pandangan ulama berkenaan dengan maksud ayat ini.
Al-Maraghi berkata: “Ini kerana orang yang mengetahui perkara tersebut tentu akan yakin adanya hukuman yang bakal ditimpakan kepada sesiapa sahaja yang derhaka dan ingkar kepada Allah. Atas dasar itu, dia berasa takut kepada Allah dan ngeri dengan hukuman serta seksaannya.”
Keempat:
Al-Khattabi berkata: “Ilmu lebih jelas dan terang daripada didefinisikan.” Ertinya, ilmu itu diketahui oleh semua orang yang berakal, sekalipun seseorang itu ada ilmu atau sebaliknya.
Menjawab persoalan di atas, Syeikh Abdul Aziz al-Tarifi berkata, “
Ilmu mensabitkan manusia dan ibadah mensabitkan ilmu.
”
Inilah kedudukan ilmu yang sentiasa memandu ibadat dan dengan ibadat
tamkin
ilmu akan menjadi kukuh dalam jiwa seseorang. Seorang ulama berkata, “
Ilmu hurufnya
(عِلْمٌ)
ia mempunyai tuntutan untuk melakukannya maka, jadilah (
عَمَلٌ
).
”
Hasil daripada ilmu dan amal maka, lahirlah (لَمَعٌ) yang memberi maksud bercahaya. Justeru, amat penting seseorang yang mempunyai ilmu hendaklah beramal dan seseorang yang ingin beramal hendaklah mempunyai ilmu. Apabila kedua-duanya lengkap maka tindakannya sahih dan menepati syarak tanpa sebarang keraguan dan kejahilan.
Semoga Allah SWT kurniakan kepada kita ilmu dan amal serta dimakbulkan dan menjadikan kita di kalangan orang-orang yang bertaqwa. Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 29 Ogos 2023 bersamaan 12 Safar 1445 H


#2765: Hati Yang Terkunci

Soalan:
Assalamualaikum Dato’ Seri. Benarkah terdapat hati yang terkunci mengikut neraca syarak?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أَفَلَا يَتَدَبَّرُونَ الْقُرْآنَ أَمْ عَلَىٰ قُلُوبٍ أَقْفَالُهَا
Maksudnya: “
(Setelah diterangkan yang demikian) maka adakah mereka sengaja tidak berusaha memahami serta memikirkan isi Al-Quran? Atau telah ada di atas hati mereka kunci penutup (yang menghalangnya daripada menerima ajaran Al-Quran)?
”
Surah Muhammad (24)
Allah SWT berfirman seraya memerintahkan orang munafik agar mentadabbur, menghayati dan mengambil manfaat daripada isi kandungan al-Quran. Namun mereka sekali-kali tidak memanfaatkannya kerana hati mereka telah terkunci dan tertutup hingga tiada satu makna al-Quran pun yang masuk menembusi relung hati mereka. Selain daripada itu, mereka juga turut memekakkan telinga dan menutup penglihatan daripada melihat kebenaran yang ada dalam al-Quran dan sekaligus menolak untuk beriman dengan Allah SWT, Tuhan yang Maha Esa. Sebetulnya perbuatan orang munafik ini tidak lain dan tidak bukan hanyalah perbuatan untuk meninggalkan iman dan kembali kepada kekufuran, padahal mereka telah saksikan pelbagai bukti kebenaran petunjuk yang dibawa oleh Nabi Muhammad SAW berupa mukjizat yang nyata dan bukti yang jelas. (Lihat
Tafsir al-Bayan
, 5/330)
Ketahuilah, sesungguhnya syaitan telah menggoda dan menipu mereka dengan menjadikan perbuatan buruk mereka terlihat indah dalam pandangan. Syaitan jugalah yang membisikkan ke dalam hati mereka agar mereka melakukan perkara-perkara batil hinggakan mereka boleh berpura-pura menampakkan sesuatu yang tidak sama seperti apa yang ada di dalam hati. Sebenarnya Allah SWT mengetahui segala rahsia mereka, Dia juga mengetahui apa yang mereka zahirkan dan apa yang disembunyikan. Seterusnya Allah SWT menerangkan lagi bentuk kesesatan orang munafik di mana mereka dan orang Yahudi berkomplot dan berkonspirasi secara tersembunyi untuk menentang Nabi Muhammad SAW dan para sahabat Baginda. Menurut Abu Hayyan golongan munafik ini termasuklah ahli kitab, orang Yahudi dan semua yang memiliki karakter tersebut. Inilah dia karakter orang munafik, licik dalam menyembunyikan perbuatan jahat dan kedengkian mereka terhadap orang mukmin. Namun, mereka tidak mampu menyembunyikannya daripada Allah SWT yang Maha Mengetahui lagi Maha Melihat.   (Lihat
Sahih Tafsir Ibn Kathir
, 8/373;
al-Tafsir al-Munir
, 13/374
Berdasarkan nas di atas jelas menunjukkan wujudnya hati yang terkunci dari mendapat petunjuk Ilahi. Hati seperti ini, seperti kata Syeikh Abdul Aziz al-Tarifi, sama seperti gelas yang diterbalikkan yang tidak memberi manfaat sekali pun air laut dituang kepadanya. Maknanya, gelas tersebut tidak dapat mengumpul air kerana belakang gelas tidak menerima air untuk berhimpun. Itulah perbandingan hati yang telah terkunci. Maka, benarlah firman Allah SWT:
وَلَقَدْ مَكَّنَّاهُمْ فِيمَا إِن مَّكَّنَّاكُمْ فِيهِ وَجَعَلْنَا لَهُمْ سَمْعًا وَأَبْصَارًا وَأَفْئِدَةً فَمَا أَغْنَىٰ عَنْهُمْ سَمْعُهُمْ وَلَا أَبْصَارُهُمْ وَلَا أَفْئِدَتُهُم مِّن شَيْءٍ إِذْ كَانُوا يَجْحَدُونَ بِآيَاتِ اللَّهِ وَحَاقَ بِهِم مَّا كَانُوا بِهِ يَسْتَهْزِئُونَ
Maksudnya: “
Dan demi sesungguhnya! Kami telah meneguhkan kedudukan mereka (dengan kekuasaan dan kemewahan) yang tidak Kami berikan kamu menguasainya (wahai kaum musyrik Makkah), dan Kami telah jadikan bagi mereka pendengaran dan penglihatan serta hati; dalam pada itu, pendengaran dan penglihatan serta hati mereka tidak memberikan faedah sedikitpun kepada mereka, kerana mereka sentiasa mengingkari ayat-ayat keterangan Allah; dan (dengan yang demikian) mereka diliputi oleh azab yang mereka telah ejek-ejek itu.
”
Surah al-Ahqaf (26)
Antara sifat hati terkunci, mereka tidak menerima kebenaran bahkan mereka menutup pintu hati, mata dan telinga dari mendukung kebenaran, inilah bongkak dan takabbur mereka sehingga dihijabkan untuk mendapat petunjuk dan hidayah Ilahi. Semoga Allah SWT selamatkan kita dari seperti ini. Amin.
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 29 Ogos 2023 bersamaan 12 Safar 1445 H


#2766: Keluar Air Mani Lagi Sejurus Selepas Mandi Wajib

Soalan:
Assalamualaikum Dato’ Seri. Seseorang keluar air mani kerana melakukan persetubuhan suami isteri, kemudian dia terus mandi wajib. Akan tetapi selepas mandi wajib, dia perhatikan bahawa air maninya yang berkemungkinan sisa sebelumnya keluar lagi. Jadi soalannya, adakah dia kena mandi wajib lagi? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, tidak dinafikan bahawa para ulama berbeza pendapat mengenainya. Dinyatakan dalam
al-Raudh al-Murbi‘
 (1/149) bahawa jika air mani keluar lagi setelah selesai mandi wajib maka dia tidak perlu mengulangi mandi wajib kerana ia adalah air mani yang sama, jadi tidak mewajibkan dua kali mandi.
Seterusnya, Syeikh ‘Abd al-Rahman bin Qasim menjelaskan lagi kenyataan al-Buhuti di atas dengan menyatakan, ini kerana air mani yang keluar selepas seseorang itu mandi wajib adalah air mani yang keluar tanpa syahwat, maka ia adalah seperti mana sisa atau baki air mani yang keluar selepas mandi. Namun, jika air mani itu keluar dengan syahwat, maka wajib ke atasnya mandi. Begitu juga jika keluar air mani tanpa syahwat selepas mandi wajib kerana persetubuhan yang tidak keluar air mani atau keluar sisa air mani yang dia telah mandi wajib tanpa syahwat, maka dia tidak wajib mandi. Ini berdasarkan kepada perkataan Ibn Abbas R.Anhuma mengenai orang yang dalam keadaan junub, kemudian keluar sesuatu daripadanya selepas mandi. Beliau menyebutkan, orang itu hendaklah berwuduk. Hal yang sama turut diriwayatkan daripada Saidina Ali RA. Hal ini juga kerana ia adalah air mani yang sama, maka hanya diwajibkan sekali mandi sahaja. Akan tetapi jika dia merasakan air mani keluar (tanpa syahwat) dan dia tidak mandi wajib, kemudian air mani keluar selepas itu, maka dia hendaklah mandi wajib tanpa sebarang khilaf. (Lihat
Hasyiah al-Raudh al-Murbi‘
 oleh Ibn Qasim, 1/272).
Selain  itu, berkenaan hal ini juga, Imam al-Nawawi telah membahaskannya secara terperinci dengan membawakan pendapat-pendapat ulama dan mazhab. Beliau menyebutkan dalam kitabnya, jika seseorang keluar air mani dan mandi wajib, kemudian air mani keluar lagi daripadanya dalam tempoh yang singkat selepas mandi wajibnya, maka dia tetap diwajibkan untuk mandi wajib kali kedua, tidak kira air mani itu keluar sebelum dia kencing selepas keluarnya mani atau selepas dia kencing. Inilah mazhab kami (mazhab Syafi‘i) dan dinaskan ke atasnya oleh Imam al-Syafi‘i dan disepakati oleh para ashab (ulama dalam kalangan mazhab Syafi‘i). Ini juga merupakan pendapat al-Laith dan Imam Ahmad dalam salah satu riwayatnya.
Manakala Imam Malik, Sufyan al-Thauri, Abu Yusuf dan Ishaq bin Rahawaih pula berpendapat, dia tidak perlu mandi secara mutlak. Ini juga merupakan riwayat yang masyhur daripada Imam Ahmad dan pendapat yang dinukilkan daripada Ali bin Abu Talib, Ibn Abbas, ‘Ata’, al-Zuhri dan lain-lain. Adapun Imam Abu Hanifah pula berpendapat, jika dia tidak kencing sebelum mandi, kemudian keluar air mani, maka dia tidak wajib mandi kerana ia adalah sisa atau baki air mani yang telah dia mandi itu. Sekiranya tidak (yakni jika dia kencing sebelum mandi), maka dia wajib mandi untuk kali kedua. Ini juga adalah riwayat kedua daripada Imam Ahmad. Selain itu terdapat juga riwayat lain daripada Imam Abu Hanifah yang berlawanan dengan pendapat ini iaitu jika dia kencing maka dia tidak perlu mandi lagi kerana ia adalah air mani tanpa syahwat. Akan tetapi sekiranya tidak (yakni jika dia tidak kencing) maka dia wajib mandi lagi kerana itu daripada syahwat. Dalil kami yang membawa kepada semua pendapat ini adalah sabda Nabi SAW:
الماءُ منَ الماءِ
Maksudnya
: “
Air (mandi wajib) itu adalah kerana adanya air (mani)
.”
Riwayat Abu Daud (215); al-Tirmizi (110) dan Ahmad (21138)
Dan (dalam hadith di atas) tidak dibezakan. Begitu juga kerana ia termasuk dalam jenis hadas, maka ia membatalkan secara mutlak, seperti kencing, jimak dan seluruh hadas yang lain. (maka dia perlu mengulanginya semula). (Lihat
al-Majmu‘ Syarh al-Muhazzab
, 2/139-140).
Kesimpulannya
Oleh itu, berdasarkan kepada kenyataan dan perbincangan di atas, tidak dapat dinafikan bahawa perkara ini termasuk dalam khilaf ulama.
Justeru, kami berpendapat bahawa jika air maninya keluar lagi selepas dia selesai mandi wajib, dalam jarak tempoh yang singkat antaranya (iaitu tidak terlalu lama) serta keluarnya itu tanpa syahwat, maka dia tidak perlu lagi mandi wajib buat kali kedua kerana jelas itu adalah baki atau sisa air maninya daripada rentetan sebelumnya yang dia telah pun mandi wajib kerananya. Sebaliknya dia hanya perlu berwuduk sahaja kerana baki atau sisa air mani yang keluar itu tidak mewajibkannya untuk dua kali mandi.
 Namun, jika air mani itu keluar dengan syahwat sekalipun dia telah mandi wajib sebelumnya, maka dia tetap diwajibkan untuk mandi wajib lagi kerana jelas ia bukanlah sisa air mani daripada rentetan sebelumnya, tetapi keluar disebabkan oleh syahwatnya.
Sekalipun begitu, mengulangi mandi wajib adalah lebih baik jika hal tersebut tidak menimbulkan kesukaran buatnya sebagai mengambil jalan keluar daripada khilaf. Lebih-lebih lagi, jika tidak dapat dipastikan sama ada air mani yang keluar itu adalah baki atau sisa air mani sebelumnya ataupun air mani lain yang baru keluar daripadanya. Ini bertepatan dengan kaedah yang menyebutkan:
الخُرُوجُ مِنَ الخِلَافِ مُسْتَحَبٌّ
Maksudnya:
 “
Keluar daripada khilaf adalah digalakkan (sunat).
” (Lihat
al-Qawaid al-Fiqhiyyah baina al-Asalah wa al-Taujih
, 14/1).
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Semoga Allah SWT memberikan kefahaman yang jelas kepada kita semua dalam beragama. Amin.
Bertarikh: 1 September 2023 bersamaan 15 Safar 1445 H


#2767: Maksud Taghut

Soalan:
Assalamualaikum Dato’ Seri. Boleh jelaskan apa itu taghut?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
 فَمَن يَكْفُرْ بِالطَّاغُوتِ وَيُؤْمِن بِاللَّهِ فَقَدِ اسْتَمْسَكَ بِالْعُرْوَةِ الْوُثْقَىٰ لَا انفِصَامَ لَهَا
Maksudnya: “
Oleh itu, sesiapa yang tidak percayakan Taghut, dan ia pula beriman kepada Allah, maka sesungguhnya ia telah berpegang kepada simpulan (tali ugama) yang teguh yang tidak akan putus.
”
Surah al-Baqarah (256)
Syeikh ‘Abd al-Rahman bin Nasir al-Sa’di berkata:
Menurut
Kamus Dewan Edisi Keempat
, perkataan taghut bermaksud sifat zalim yang melampaui batas, syaitan yang mendorong manusia melakukan kejahatan dan nama salah satu berhala kaum Quraisy.
Pada bahasa perkataan taghut (طَّاغُوتِ) adalah jamak daripada perkataan
tawaghit
 (طَوَاغِيْت) iaitu yang melampau batasan dan hak serta angkuh lagi sombong dan zalim. Jika disebut laut telah taghut, dengan maksud bergelora dan gelombang besar.
Para ulama telah menyebut bahawa perkataan taghut (طَّاغُوتِ) memberi banyak maksud, dalam
Mu’jam al-Ma’ani al-Jami’
 menyebut antaranya:
Setiap yang diibadatkan selain daripada Allah SWT dan mereka ramai
Orang-orang yang zalim yang menunjukkan perbuatan seperti syaitan dan berjalan mengikut fikrah syaitan, tingkah lakunya pun sama dan mereka dalam kesesatan yang nyata serta layak dihumban dalam neraka jahannam
Orang yang melampau dalam tindakan dan banyaknya kejahatan
Setiap kepala kesesatan yang menyimpang manusia dari jalan kebaikan
Syaitan-syaitan dianggap taghut
Ahli sihir dianggap sebagai taghut
Inilah sebahagian daripada makna taghut sebagaimana yang dinukilkan oleh para ulama. Dalam al-Quran juga menyebut beberapa kali perkataan taghut dan menyuruh kita mengkufurkannya, mengingkarinya serta menjauhkannya.
Akhir kalam, marilah sama-sama kita berdoa kepada Allah SWT:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 1 September 2023 bersamaan 15 Safar 1445 H


#2768: Tohmahan ke Atas Rasulullah SAW

Soalan:
Assalamualaikum Dato Seri Dr, minta maaf bertanya, bagaimana kita nak menjawab tohmahan orang yang memusuhi Islam bahawa Nabi SAW berkahwin dengan Sayyidatina Aisyah pada umur beliau 6 tahun? Kerana bagi mereka Nabi SAW berkahwin dengan kanak-kanak dan umur sesuai berkahwin ialah dewasa. Jazakumullah khaira Dato seri dan team.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan ini, kami katakan bahawa Rasulullah SAW seadil-adil manusia dan sebaik-baik manusia termasuklah dalam membina sebuah keluarga dan berinteraksi dengannya.
Daripada Ibn ‘Abbas R.Anhuma, bahawa Rasulullah SAW bersabda:
خَيْرُكُمْ خَيْرُكُمْ لأَهْلِهِ وَأَنَا خَيْرُكُمْ لأَهْلِي
Maksudnya: “
Sebaik-baik kamu semua adalah yang berbuat baik kepada ahli keluarganya dan aku merupakan yang terbaik dalam melayan ahli keluargaku.”
Riwayat Ibn Majah (1977), Riwayat al-Tirmizi (3895)
Daripada sini, jelas menunjukkan bahawa Rasulullah SAW menjadi qudwah dan uswah yang terbaik dalam kehidupan berkeluarga.
Antaranya:
Rasulullah SAW pernah bergurau dengan isterinya.
Rasulullah SAW pernah berlumba lari dengan Aisyah R.Anha.
Rasulullah SAW tidak menghina makanan.
Rasulullah SAW tidak memarahi isteri jika tiada makanan tetapi terus berpuasa.
Rasulullah SAW pernah ditunggangi oleh cucunya Hassan dan Husen ketika Baginda SAW sedang bersujud.
Rasulullah SAW pernah mendukung cucu perempuannya
Biografi Ummul Mukminin Aisyah binti Abu Bakar R.Anhuma
Beliau ialah Aisyah binti Abu Bakar al-Siddiq Abdullah bin Uthman bin ‘Amr bin Ka‘ab bin Sa‘ad bin Taim al-Taimiyyah al-Qurasyiyyah. Ibu beliau bernama Ummu Ruman binti ‘Amir. Beliau dilahirkan empat atau lima tahun selepas Nabi SAW diutuskan sebagai Rasul. Beliau juga termasuk dalam kalangan mereka yang dilahirkan dalam Islam, dan usianya adalah 8 tahun lebih muda daripada Fatimah. (Lihat
al-Isabah fi Tamyiz al-Sahabah
,
 8/231;
Siyar A‘lam al-Nubala’
, 2/139).
Aisyah diberikan nama julukan —
kunyah
— Ummu ‘Abdillah kerana beliau pernah meminta kepada Rasulullah SAW untuk diberikan
kunyah
 kepadanya, dan gelaran itu diberikan kepadanya kerana beliau sangat rapat dengan anak saudaranya yang bernama Abdullah bin Zubair R.A. (Lihat

al-Raud al-Unuf
, 4/427).
Terdapat riwayat daripada Aisyah R.Anha, beliau berkata:
 يَا رَسُولَ اللهِ، كُلُّ صَوَاحِبِي لَهُنَّ كُنًى. قَالَ: فَاكْتَنِي بِابْنِكِ عَبْدِ اللهِ يَعْنِي ابْنَ اخْتِهَا. قَالَ مُسَدَّدٌ: عَبْدِ اللهِ بْنِ الزُّبَيْرِ. قَالَ: فَكَانَتْ تُكَنَّى بِأُمِّ عَبْدِ اللهِ
Maksudnya:
“
Wahai Rasulullah, semua maduku memiliki nama julukan (kunyah). Baginda SAW bersabda: ‘Justeru berikan kepada dirimu kunyah dengan nama anakmu Abdullah iaitu anak saudaramu.’ — Musaddad berkata: ‘Iaitu Abdullah bin al-Zubair — Perawi berkata: ‘Maka, Aisyah diberikan nama julukan (kunyah) dengan nama Ummu ‘Abdillah.’
”
Riwayat Abu Daud (4970); Ibn Majah (3739); Ahmad (25530); Imam al-Nawawi dalam
al-Majmu‘
 (8/438) menilai sanadnya sebagai sahih.
Selain itu, Aisyah R.Anha juga termasuk dalam kalangan mereka yang mendapat jaminan syurga. Hal ini sebagaimana diriwayatkan daripada al-Qasim bin Muhammad bahawa ketika Aisyah sedang sakit, Ibn Abbas R.Anhuma datang dan berkata:
يَا أُمَّ الـمُؤْمِنِينَ تَقْدَمِينَ عَلَى فَرَطِ صِدْقٍ عَلَى رَسُولِ اللَّهِ صَلَّى اللهُ عَلَيْهِ وَسَلَّمَ وَعَلَى أَبِي بَكْرٍ
Maksudnya
: “
Wahai Ummul Mukminin, kamu adalah orang yang terkehadapan (masuk syurga) bersama Rasulullah SAW dan Abu Bakar
.”
Riwayat al-Bukhari (3771)
Para ulama berpendapat walaupun bukan Rasulullah SAW yang mengatakan hal ini secara terus, tetapi disebabkan ia berkaitan dengan perkara ghaib, maka sudah pasti Ibn Abbas yang mendengarnya sendiri daripada Rasulullah SAW. Maka perkataan Ibn Abbas ini termasuk dalam riwayat
mauquf
yang mempunyai hukum
marfu‘
. (Lihat
Irsyad al-Sari
, 8248).
Begitu juga diriwayatkan juga secara
marfu‘
 bahawa Ibn Abbas R.Anhuma mendengar daripada Rasulullah SAW, Baginda bersabda:
عائشةُ زوجتي في الجنَّةِ
Maksudnya:
 “
Aisyah ialah isteriku di syurga
.”
Riwayat Abu Hanifah dalam
Musnad
nya (662). Hadith ini dinilai hasan dengan banyaknya jalur riwayat yang saling menyokong antara satu sama lain berdasarkan
Silsilah al-Ahadith al-Sahihah
(2867).
Selain itu, diriwayatkan juga daripada Aisyah R.Anha, katanya:
 قُلْتُ: يَا رَسُولَ اللَّهِ مَنْ مِنْ أَزْوَاجِكَ فِي الْجَنَّةِ؟ قَالَ: «أَمَا إِنَّكِ مِنْهُنَّ»
Maksudnya:
 “
Aku bertanya: ‘Wahai Rasulullah SAW, siapakah antara isteri-isteri kamu di syurga?’ Baginda menjawab: ‘Adapun kamu termasuk dalam kalangan mereka.’
”
Riwayat al-Hakim dalam
al-Mustadrak
 (4/14) dan beliau menilai sanad hadith ini sebagai sahih dan dipersetujui oleh al-Zahabi dalam
al-Talkhis.
Selain daripada itu diriwayatkan juga bahawa Abu Wa’il berkata: Ketika Ali mengutus ‘Ammar dan al-Hasan ke Kufah bagi mengerah mereka (untuk berperang dalam perang Jamal). ‘Ammar berkhutbah lalu berkata:
إِنِّي لَأَعْلَمُ أَنَّهَا زَوْجَتُهُ فِي الدُّنْيَا وَالآخِرَةِ، وَلَكِنَّ اللَّهَ ابْتَلاَكُمْ لِتَتَّبِعُوهُ أَوْ إِيَّاهَا.
Maksudnya
: “
Sesungguhnya aku mengetahui bahawa beliau (Aisyah) ialah isterinya (Nabi SAW) di dunia dan akhirat. Akan tetapi, Allah menguji kamu, apakah kamu mengikutinya (Ali sebagai pemimpin) atau beliau (Aisyah)?
”
Riwayat al-Bukhari (3772)
Selain daripada itu, Aisyah R.Anha merupakan satu-satunya anak dara yang dinikahi oleh Rasulullah SAW dan Baginda tidak menikahi anak dara selainnya. Baginda SAW menikahinya sebelum hijrah Baginda dan selepas kewafatan al-Siddiqah Khadijah binti Khuwailid R.Anha. Perkara tersebut adalah beberapa bulan sebelum berlakunya hijrah, dan ada pendapat menyatakan, dua tahun sebelum hijrah. Akan tetapi menurut al-Zubair bin Bakkar, Baginda SAW menikahinya selepas kewafatan Khadijah, dan tiga tahun sebelum berlakunya hijrah ke Madinah.  Nabi SAW mengahwininya ketika beliau berumur enam tahun. Namun, terdapat pendapat menyebutkan ketika berusia tujuh tahun. Ibn Hajar menyatakan, tidak ada percanggahan antara kedua pendapat ini kerana kemungkinan beliau sudah mencukupi enam tahun dan memasuki umur tujuh tahun ketika dinikahi oleh Baginda SAW. Rasulullah SAW mula menggaulinya ketika beliau berusia sembilan tahun, pada bulan Syawal tahun pertama hijrah. Ada pendapat menyebutkan, tahun kedua hijrah. (Lihat
al-Isabah fi Tamyiz al-Sahabah
, 8/232;
Siyar A‘lam al-Nubala’
, 2/135).
Hal ini juga adalah sebagaimana riwayat daripada Hisyam bin ‘Urwah, daripada bapanya, daripada ‘Aisyah R.Anha:
أَنَّ النَّبِيَّ صَلَّى اللهُ عَلَيْهِ وَسَلَّمَ تَزَوَّجَهَا وَهِيَ بِنْتُ سِتِّ سِنِينَ، وَبَنَى بِـهَا وَهِيَ بِنْتُ تِسْعِ سِنِينَ. قَالَ هِشَامٌ: وَأُنْبِئْتُ أَنَّـهَا كَانَتْ عِنْدَهُ تِسْعَ سِنِينَ.
Maksudnya:
 “
Nabi SAW menikahinya semasa beliau berusia enam tahun, dan bersama dengannya semasa beliau berusia sembilan tahun. Hisyam berkata: ‘Diberitakan kepadaku bahawasanya Aisyah berada di sisi Baginda SAW selama sembilan tahun.’
”
Riwayat al-Bukhari (5134)
Di samping itu, Aisyah R.Anha juga telah disucikan oleh Allah SWT ketika berlakunya peristiwa
al-Ifk
. Peristiwa ini ada direkodkan oleh Imam al-Bukhari dalam sahihnya, riwayat daripada Ibn Syihab al-Zuhri, daripada Urwah bin al-Zubair, Sa‘id bin al-Musayyib, Alqamah bin Waqqas al-Laithi dan ‘Ubaidullah bin Abdullah bin `Utbah, daripada Aisyah R.Anha – isteri Nabi SAW – ketika para penyebar berita dusta mengatakan kepadanya apa yang telah mereka katakan, lalu Allah membebaskannya daripada tuduhan itu. Al-Zuhri berkata: Mereka semua menyampaikan kepadaku sebahagian hadith Aisyah itu – sebahagian mereka lebih faham daripada yang lainnya dan lebih tepat dalam menyampaikan kisahnya – lalu aku memahami daripada setiap mereka hadith yang mereka sampaikan kepadaku daripada Aisyah, dan sebahagian hadith mereka membenarkan sebahagian yang lain. Mereka mengatakan bahawa Aisyah R.Anha berkata: “Biasanya Nabi SAW apabila hendak keluar melakukan perjalanan, Baginda membuat undian di antara isteri-isterinya. Siapa sahaja antara mereka yang undiannya keluar, maka Baginda akan keluar bersamanya. Baginda pun mengadakan undian  antara kami dalam suatu perjalanan untuk perang yang akan Baginda lakukan. Akhirnya undianku keluar dan aku pun berangkat bersama Baginda, dan pada saat itu telah diturunkan ketetapan hijab. Aku dibawa di atas sekedup dan diturunkan bersamanya (semasa di persinggahan). Kami pun berjalan hingga setelah Rasulullah SAW selesai daripada peperangannya itu, Baginda berangkat pulang dan kami telah menghampiri Madinah. Maka Baginda mengumumkan pada waktu malam untuk berangkat (meneruskan perjalanan).
Saat mereka mengumumkan untuk berangkat, lalu aku berjalan sehingga melepasi (penempatan) pasukan tentera. Ketika aku telah menyelesaikan hajatku, aku kembali ke tempatku, kemudian menyentuh dadaku, tiba-tiba aku mendapati kalungku, yang diperbuat daripada
Jaz‘i azfar
[1]
  telah terputus (hilang). Aku pergi semula dan mencari kalungku, dan aku pun tertahan (daripada menyertai mereka yang sedang bersiap untuk balik) disebabkan mencarinya. Kemudian datang  orang-orang yang ditugaskan untuk mengangkatku lalu mengangkat sekedupku dan meletakkannya di atas unta yang aku tungganginya sebelum ini. Mereka menyangka aku berada di dalamnya. Perempuan-perempuan pada masa itu ringan (badannya), tidak berat dan tidak pula gemuk. Mereka hanya memakan beberapa suap makanan. Oleh itu, orang-orang yang mengangkat sekedup tidak berasa pelik dengan keberatan sekedup itu ketika mengangkatnya, lalu mereka mengangkatnya. Tambahan pula ketika itu aku seorang wanita yang masih muda. Mereka pun melepaskan unta, lalu bergerak pergi. Aku menemukan kalungku setelah pasukan tentera berlalu pergi. Aku datang ke perkhemahan mereka, namun tidak ada seorang pun di sana, lalu aku pergi ke tempat persinggahan tadi, dan aku merasakan bahawa mereka akan menyedari ketiadaanku, dan mereka akan kembali semula kepadaku. Ketika sedang duduk, aku dikuasai oleh rasa mengantuk sehingga aku tertidur.
Sementara itu, Safwan bin al-Mu‘attal al-Sulami, kemudian dinisbahkan kepada al-Zakwani berada di belakang pasukan. Maka, beliau telah sampai ke tempatku dan melihat kelibat seseorang yang sedang tidur, lalu beliau datang kepadaku dan beliau pernah melihatku sebelum turun perintah hijab. Aku terbangun mendengar suaranya mengucapkan
 istirja‘.
[2]
  Ketika beliau menurunkan tunggangannya, kemudian beliau memijak kaki depan unta, lalu aku menaikinya. Beliau berjalan menuntun kenderaanku hingga kami sampai kepada pasukan tentera tersebut ketika mereka berhenti singgah pada waktu tengahari. Binasalah mereka yang binasa! Orang yang mengepalai mereka yang menyebarkan berita dusta adalah Abdullah bin Ubai bin Salul. Kami telah sampai ke Madinah, dan aku (Aisyah) telah jatuh sakit di sana selama sebulan. Dalam pada itu, orang ramai sedang menyebarkan perkataan para penyebar berita dusta. Satu hal yang mencurigakanku saat sakit, iaitu bahawa aku tidak nampak daripada Nabi SAW kelembutan yang biasa aku melihat daripadanya ketika aku sakit sebelum ini. Baginda SAW hanya masuk, memberi salam lalu bertanya: “Bagaimanakah keadaan kamu?” Aku tidak merasakan apapun daripada kejadian itu hingga aku telah sembuh. Aku keluar bersama Ummu Mistah ke arah al-Manasi‘ iaitu tempat kami qada’ hajat. Kami tidak keluar kecuali dari satu malam ke malam berikutnya (hanya pada malam hari). Hal itu berlaku sebelum dibina tandas yang dekat dengan rumah-rumah kami. Keadaan kami sama seperti keadaan orang-orang Arab terdahulu yang mencari kawasan pedalaman atau tempat yang sangat jauh daripada penduduk (untuk qada’ hajat).
Kemudian aku kembali bersama Ummu Mistah binti Abu Ruhm sambil berjalan kaki. Beliau telah tergelincir kerana terpijak kainnya, lalu mengatakan: “Celakalah Mistah!” Aku berkata kepadanya: “Alangkah buruk apa yang engkau katakan, adakah engkau mencaci maki seorang lelaki yang turut serta dalam perang Badar?” Beliau berkata: “Wahai sayangku! Adakah engkau belum mendengar apa yang mereka katakan?” Lalu beliau (Umm Mistah) menceritakan kepadaku tentang perkataan para penyebar berita dusta. Maka, semakin bertambah rasa sakitku yang telah ada. Ketika kembali ke rumahku, Rasulullah SAW masuk menemuiku dan memberi salam, kemudian bertanya: “Bagaimanakah keadaanmu?” Aku berkata: “Izinkanlah aku pergi kepada kedua ibu bapaku.” Aisyah berkata: “Ketika itu, aku ingin mencari kepastian tentang cerita tersebut daripada mereka berdua.” Rasulullah SAW pun mengizinkanku. Aku datang kepada kedua ibu bapaku dan berkata kepada ibuku: “Apakah yang dibicarakan oleh orang-orang tentang diriku?” Beliau menjawab: “Wahai puteriku kesayanganku! Tenanglah menghadapi masalah ini. Demi Allah, sangat sedikit wanita cantik yang bersama suami yang mencintainya dan dia mempunyai madu melainkan mereka akan banyak membicarakan tentang (keburukan) wanita itu.” Aku berkata: “Maha Suci Allah! Benarkah orang ramai telah membicarakan hal ini?”
Aisyah berkata: “Malam itu aku bermalam sehingga pagi dengan air mata yang terus mengalir dan aku tidak dapat tidur.” Kemudian Rasulullah SAW memanggil Ali bin Abu Talib dan Usamah bin Zaid – ketika wahyu lambat turun – untuk meminta pendapat daripada keduanya untuk menceraikan isterinya.  Adapun Usamah, beliau menyarankan kepada Baginda SAW dengan saranan yang beliau tahu ada pada diri Nabi SAW iaitu kecintaan Baginda terhadap mereka. Usamah berkata: “Isterimu, wahai Rasulullah, dan kami tidak mengetahui, demi Allah, melainkan kebaikan.” Adapun Ali bin Abu Talib berkata: “Wahai Rasulullah! Allah ta‘ala tidak sekali-kali akan menyempitkanmu dan wanita-wanita selainnya masih ramai, tanyalah kepada hamba perempuan,  nescaya dia akan membenarkan hal itu kepadamu.” Rasulullah SAW memanggil Barirah dan bertanya: “Adakah engkau pernah melihat padanya sesuatu yang mencurigakanmu?” Barirah berkata: “Tidak, demi Allah yang telah mengutusmu dengan kebenaran, aku tidak pernah melihat apa-apa perkara padanya yang boleh untuk aku pandang rendah lebih daripada bahawa beliau hanyalah seorang wanita yang masih muda. Beliau tertidur meninggalkan adunan keluarganya, lalu datang kambing memakannya.”
Pada hari itu, Rasulullah SAW berdiri dan mencari keuzuran (pembelaan) daripada (tuduhan) Abdullah bin Ubai bin Salul. Rasulullah SAW bersabda: “Siapakah yang dapat membelaku daripada orang yang gangguannya berkenaan isteriku sampai kepadaku? Maka, demi Allah, aku tidak mengetahui isteriku kecuali seorang yang baik. Mereka telah menyebutkan pula seseorang yang aku tidak mengetahuinya kecuali orang yang baik. Beliau tidak masuk menemui isteriku melainkan bersama denganku.” Maka, Sa‘d bin Mu‘az telah berdiri seraya berkata: “Wahai Rasulullah, demi Allah, aku akan membelamu daripadanya. Sekiranya dia berasal daripada suku Aus, nescaya kami akan memenggal lehernya. Sekiranya dia saudara kami dalam kalangan suku Khazraj dan engkau memerintahkan kami, nescaya kami akan melakukan perintahmu.” Kemudian Sa‘d bin ‘Ubadah telah berdiri – dan beliau ialah ketua suku Khazraj. Sebelum itu, beliau seorang yang soleh, namun semangat perkauman telah menimbulkan kemarahannya – Beliau berkata: “Demi Allah, engkau berdusta! Demi Allah, engkau tidak akan membunuhnya dan tidak akan mampu melakukannya.” Lalu Usaid bin Hudhair bangun seraya berkata: “Engkau berdusta, demi Allah, pasti kami akan membunuhnya! Sungguh engkau adalah orang munafiq dan membela orang-orang munafiq.”
Terjadi pergolakan antara dua suku kaum; Aus dan Khazraj hingga hampir-hampir mereka berperang, dan Rasulullah SAW masih berada di atas mimbar. Baginda SAW turun dan menenangkan mereka sehingga mereka tenang. Baginda pun diam. Aisyah berkata: “Aku terus menangis pada hari itu, dan air mataku tidak pernah kering daripadaku serta aku tidak dapat tidur.  Pada pagi hari, kedua ibu bapaku telah berada di sisiku, sementara aku terus-menerus menangis satu hari dua malam hingga aku merasakan tangisan akan membelah hatiku.” Aisyah berkata: “Ketika keduanya sedang duduk di sisiku dan aku masih terus menangis, tiba-tiba seorang wanita daripada kalangan Ansar meminta izin dan aku memberi izin kepadanya, lalu dia duduk dan menangis bersamaku. Ketika kami dalam keadaan demikian, Rasulullah SAW masuk dan duduk, dan Baginda tidak pernah duduk di sebelahku sejak hari yang dikatakan mengenaiku apa yang dikatakan sebelumnya. Telah berlalu satu bulan dan belum diwahyukan kepada Baginda sesuatupun tentang urusanku.”  Aisyah berkata: Baginda bersyahadah kemudian bersabda: “Wahai Aisyah! Sesungguhnya telah sampai kepadaku berita tentang dirimu begini dan begitu. Jika engkau bersih daripada semua itu, nescaya Allah akan membersihkanmu. Tetapi sekiranya engkau melakukan dosa, maka mohonlah keampunan kepada Allah dan bertaubatlah kepada-Nya; kerana sesungguhnya hamba apabila mengakui dosanya kemudian bertaubat, nescaya Allah akan menerima taubatnya.”
Ketika Rasulullah SAW selesai perkataannya, air mataku berhenti keluar hingga aku tidak merasakan satu titis pun. Aku berkata kepada bapaku: “Berilah jawapan kepada Rasulullah SAW bagi pihakku.” Maka, beliau berkata: “Demi Allah, aku tidak tahu apa yang perlu dikatakan kepada Rasulullah SAW.” Lalu aku berkata pula kepada ibuku: “Berilah jawapan kepada Rasulullah SAW bagi pihakku pada apa yang telah Baginda katakan.” Beliau berkata: “Demi Allah! Aku tidak tahu apa yang perlu aku katakan kepada Rasulullah SAW.” Aisyah berkata: “Ketika itu aku seorang budak perempuan yang masih kecil dan belum banyak membaca al-Quran.” Aku berkata: Demi Allah! Sungguh aku telah mengetahui bahawa kamu semua telah mendengar apa yang diperbualkan orang, hal itu telah meninggalkan kesan dalam hati kamu dan kamu telah membenarkannya, sekiranya aku mengatakan kepada kamu bahawa aku bersih (daripada dosa) – dan Allah Maha Mengetahui bahawa aku benar-benar bersih (daripadanya) – pasti kamu tidak akan mempercayai aku dalam hal itu. Kalau aku mengaku kepadamu tentang suatu perkara – dan Allah Maha Mengetahui bahawa sesungguhnya aku bersih (daripadanya) –  nescaya engkau akan mempercayaiku. Demi Allah! Aku tidak mendapatkan pemisalan bagi diriku dan dirimu kecuali bapa Nabi Yusuf ketika mengatakan:
فَصَبۡرٞ جَمِيلٞۖ وَٱللَّهُ ٱلۡمُسۡتَعَانُ عَلَىٰ مَا تَصِفُونَ
Maksudnya:
 “
Maka kesabaran yang baik itulah (kesabaranku). Dan Allah sahajalah yang dimohonkan pertolongan-Nya terhadap apa yang engkau ceritakan
.”
(Surah Yusuf: 18)
Kemudian aku berpindah ke tempat tidurku sambil berharap Allah akan membersihkanku. Akan tetapi, demi Allah, aku tidak pernah sangka akan diturunkan wahyu mengenai keadaanku. Sungguh aku lebih rendah pada pandangan diriku untuk disebut dalam al-Quran mengenai keadaanku. Akan tetapi, aku berharap Rasulullah SAW akan melihat di dalam tidurnya mimpi yang akan membebaskanku (daripada tuduhan itu). Demi Allah, sebelum sempat Baginda beredar daripada tempat duduknya, dan sebelum seorang pun yang ada di dalam rumahnya sempat keluar, tiba-tiba turun wahyu kepada Baginda. Maka terjadi kepada Baginda kesusahan yang biasa terjadi kepada Baginda (ketika menerima wahyu), sehingga menitis daripada Baginda peluh seperti permata pada hari yang sejuk. Setelah keadaan itu dihilangkan daripada Rasulullah SAW, Baginda tersenyum, dan kalimah pertama yang Baginda ucapkannya ialah Baginda bersabda kepadaku: “Wahai Aisyah, pujilah Allah! Sungguh Allah telah membersihkanmu (daripada tuduhan).” Ibuku berkata kepadaku: “Berdirilah kepada Rasulullah SAW!” Aku berkata: “Tidak, demi Allah, aku tidak akan berdiri kepadanya dan aku tidak akan memuji melainkan Allah.”
Allah Ta‘ala menurunkan firman-Nya:
إِنَّ ٱلَّذِينَ جَآءُو بِٱلۡإِفۡكِ عُصۡبَةٞ مِّنكُمۡۚ لَا تَحۡسَبُوهُ شَرّٗا لَّكُمۖ بَلۡ هُوَ خَيۡرٞ لَّكُمۡۚ لِكُلِّ ٱمۡرِيٕٖ مِّنۡهُم مَّا ٱكۡتَسَبَ مِنَ ٱلۡإِثۡمِۚ وَٱلَّذِي تَوَلَّىٰ كِبۡرَهُۥ مِنۡهُمۡ لَهُۥ عَذَابٌ عَظِيمٞ
Maksudnya:
 “
Sesungguhnya orang-orang yang membawa berita yang amat dusta itu ialah segolongan dari kalangan kamu; janganlah kamu menyangka (berita yang dusta) itu buruk bagi kamu, bahkan ia baik bagi kamu. Tiap-tiap seorang di antara mereka akan beroleh hukuman sepadan dengan kesalahan yang dilakukannya itu, dan orang yang mengambil bahagian besar dalam menyiarkannya di antara mereka, akan beroleh seksa yang besar (di dunia dan di akhirat)
.”
(Surah al-Nur: 11)
Ketika Allah menurunkan ayat ini, berkaitan kesucianku, maka Abu Bakar al-Siddiq R.A berkata sedangkan sebelum ini beliau sering memberi nafkah kepada Mistah bin Uthathah kerana hubungan kerabat antara mereka: “Demi Allah, aku tidak akan memberi nafkah sedikitpun kepada Mistah untuk selama-lamanya setelah apa yang beliau telah katakan tentang Aisyah.” Lalu Allah ta‘ala menurunkan firman-Nya:
وَلَا يَأۡتَلِ أُوْلُواْ ٱلۡفَضۡلِ مِنكُمۡ وَٱلسَّعَةِ أَن يُؤۡتُوٓاْ أُوْلِي ٱلۡقُرۡبَىٰ وَٱلۡمَسَٰكِينَ وَٱلۡمُهَٰجِرِينَ فِي سَبِيلِ ٱللَّهِۖ وَلۡيَعۡفُواْ وَلۡيَصۡفَحُوٓاْۗ أَلَا تُحِبُّونَ أَن يَغۡفِرَ ٱللَّهُ لَكُمۡۚ وَٱللَّهُ غَفُورٞ رَّحِيمٌ
Maksudnya:
 “
Dan janganlah orang-orang yang berharta serta lapang hidupnya dari kalangan kamu, bersumpah tidak mahu lagi memberi bantuan kepada kaum kerabat dan orang-orang miskin serta orang-orang yang berhijrah pada jalan Allah; dan (sebaliknya) hendaklah mereka memaafkan serta melupakan kesalahan orang-orang itu; tidakkah kamu suka supaya Allah mengampunkan dosa kamu? Dan (ingatlah) Allah Maha Pengampun lagi Maha Mengasihani.
”
(Surah al-Nur: 22)
Abu Bakar berkata: “Bahkan demi Allah sungguh aku benar-benar ingin Allah memberi keampunan kepadaku.” Beliau kembali memberikan kepada Mistah apa yang biasa diberikan sebelumnya. Rasulullah SAW pernah bertanya kepada Zainab binti Jahsy tentang urusanku. Baginda bersabda: “Wahai Zainab! Apakah yang engkau ketahui? Apakah yang engkau lihat?” Beliau menjawab: “Wahai Rasulullah! Aku menjaga pendengaranku dan penglihatanku. Demi Allah, aku tidak mengetahui dirinya kecuali yang baik.” Aisyah berkata: “Beliau adalah orang yang menyaingiku, namun Allah telah melindunginya dengan sifat warak.” Abu al-Rabi‘ menyampaikan kepada kami, Fulaih menyampaikan kepada kami, daripada Hisyam bin ‘Urwah, daripada ‘Urwah bin al-Zubair, daripada Aisyah dan Abdullah bin al-Zubair R.Anhum hadith yang seumpamanya. Abu al-Rabi‘ berkata: “Dan Fulaih menyampaikan kepada kami daripada Rabi‘ah bin Abu ‘Abd al-Rahman dan Yahya bin Sa‘id, daripada al-Qasim bin Muhammad bin Abu Bakar, hadith yang seumpamanya.”
Riwayat al-Bukhari (2661)
Selain daripada itu, Aisyah R.Anha termasuk dalam mereka yang banyak meriwayatkan hadith. Beliau meriwayatkan hadith (mengambil ilmu) daripada suaminya, Rasulullah SAW, bapanya iaitu  Abu Bakar al-Siddiq, Umar, Fatimah, Sa‘ad, Hamzah bin ‘Amr al-Aslami, dan Judamah binti Wahb. Manakala di antara mereka yang meriwayatkan hadith daripadanya pula ialah Ibrahim bin Yazid al-Nakha‘i secara mursal, begitu juga Ibrahim bin Yazid al-Taimi, Ishaq bin Talhah, Ishaq bin Umar, al-Aswad bin Yazid, Aiman al-Makki, Thumamah bin Hazn, Jubair bin Nufair, Jumai‘ bin ‘Umair, al-Harith bin Abdullah bin Abu Rabi‘ah al-Makhzumi, al-Harith bin Naufal, Hamzah bin Abdullah bin Umar, Khalid bin Sa‘ad, ‘Abis bin Rabi‘ah, ‘Asim bin Humaid al-Sakuni, ‘Amir bin Sa‘ad, al-Sya‘bi, ‘Abbad bin Abdullah bin al-Zubair, ‘Ubadah bin Walid, Abdullah bin Buraidah, Abu al-Walid Abdullah bin al-Harith al-Basri, Abdullah bin Syaddad al-Laithi, Abdullah bin Syaqiq, Abdullah bin Syihab al-Khaulani, Abdullah bin ‘Amir bin Rabi‘ah, Ibn Umar, Ibn Abbas, Abdullah bin Farrukh, Abdullah bin Abu Mulaikah, Abdullah bin ‘Ubaid bin ‘Umair, Abdullah bin ‘Ukaim, Abdullah bin Qais, ‘Urwah al-Muzani, ‘Ata’ bin Abu Rabah, ‘Ata’ bin Yasar, ‘Ikrimah, ‘Alqamah, ‘Alqamah bin Waqqas, Ali bin al-Husain, ‘Amr bin Sa‘id al-Asydaq, ‘Amr bin Syurahbil, ‘Amr bin Ghalib, Malik bin Abu ‘Amir, Mujahid, Muhammad bin Ibrahim al-Timi, Muhammad bin al-Asy‘ath, Muhammad bin Ziyad al-Jumahi, IBn Sirin, Muhammad bin ‘Abd al-Rahman bin al-Harith bin Hisyam dan ramai lagi.
Imam al-Zahabi menyatakan bahawa hadith yang diriwayatkan daripada jalur Aisyah R.Anha mencecah sebanyak 2210 hadith. Imam al-Bukhari dan Imam Muslim meriwayatkan secara bersama sebanyak 174 hadith daripada jumlah tersebut. Manakala Imam al-Bukhari meriwayatkan sebanyak 54 hadith secara bersendirian, dan Imam Muslim pula meriwayatkan sebanyak 69 hadith secara bersendirian. (Lihat
Siyar A‘lam al-Nubala’
, 2/135-139).
Tambahan  pula, Aisyah R.Anha juga termasuk salah seorang yang faqih dalam kalangan wanita bagi umat ini secara umumnya. Terdapat riwayat daripada ‘Ata’ bin Abu Rabah, katanya:
كَانَتْ عَائِشَةُ، أَفْقَهَ النَّاسِ وَأَعْلَمَ النَّاسِ وَأَحْسَنَ النَّاسِ رَأْيًا فِي الْعَامَّةِ
Maksudnya:
 “
Aisyah adalah orang yang paling faqih, paling alim, paling baik pandangannya dalam urusan orang-orang awam
.”
Riwayat al-Hakim dalam
 al-Mustadrak
 (6748); al-Zahabi dalam
al-Talkhis
 tidak memberi apa-apa komentar berkenaan riwayat ini. Lihat juga
Siyar A‘lam al-Nubala’
 (2/185).
Begitu juga terdapat riwayat daripada al-Zuhri, katanya:
لَوْ جُمِعَ عِلْمُ النَّاسِ كُلِّهِمْ، ثُمَّ عِلْمُ أَزْوَاجِ النَّبِيِّ صَلَّى اللهُ عَلَيْهِ وَسَلَّمَ لَكَانَتْ عَائِشَةُ أَوْسَعَهُمْ عِلْمًا
Maksudnya:
 “
Jika dihimpunkan ilmu manusia keseluruhannya, kemudian ilmu para isteri Nabi SAW, nescaya Aisyahlah orang yang paling luas ilmu pengetahuannya berbanding mereka
.”
Riwayat al-Hakim dalam
 al-Mustadrak
 (6734); al-Zahabi dalam
al-Talkhis
 menyatakan, riwayat ini mengikut syarat Imam al-Bukhari dan Muslim. Lihat juga
Siyar A‘lam al-Nubala’
 (2/185). Al-Haithami menyatakan dalam
Majma‘ al-Zawa’id
 (9/246), riwayat ini adalah
mursal
dan perawi-perawinya adalah
thiqah
.
Abu Musa al-Asy‘ari R.A pernah menyebutkan kelebihan Aisyah R.Anha dengan berkata:
مَا أَشْكَلَ عَلَيْنَا أَصْحَابَ رَسُولِ اللَّهِ صَلَّى اللَّهُ عَلَيْهِ وَسَلَّمَ حَدِيثٌ قَطُّ فَسَأَلْنَا عَائِشَةَ إِلَّا وَجَدْنَا عِنْدَهَا مِنْهُ عِلْمًا
Maksudnya:
 “
Tidak ada satu hadith pun yang memusykilkan kami para sahabat Rasulullah SAW, lalu kami bertanya kepada Aisyah, melainkan kami mendapati di sisinya ada ilmu.
”
Riwayat al-Tirmizi (3883) dan beliau menilainya sebagai
hasan sahih gharib
. Al-Zahabi dalam
Siyar A‘lam al-Nubala’
 (2/179) menilainya sebagai
hasan gharib
.
Oleh itu, tidak dapat dinafikan lagi bahawa beliau termasuk dalam kalangan sahabat yang faqih dan memiliki ilmu yang banyak. Justeru, beliau menjadi tumpuan ramai penuntut ilmu pada ketika itu. Ramai dalam kalangan sahabat dan tabi‘in yang besar tidak terlepas peluang meriwayatkan daripadanya.
Di samping itu, terdapat juga riwayat yang menceritakan bahawa Jibril A.S pernah menyampaikan salam kepadanya. Hal ini adalah sebagaimana riwayat daripada al-Zuhri, daripada Abu Salamah, daripada Aisyah R.Anha bahawa Nabi SAW bersabda kepadanya:
يَا عَائِشَةُ هَذَا جِبْرِيلُ يَقْرَأُ عَلَيْكِ السَّلاَمَ، فَقَالَتْ: وَعَلَيْهِ السَّلاَمُ وَرَحْمَةُ اللَّهِ وَبَرَكَاتُهُ، تَرَى مَا لاَ أَرَى. تُرِيدُ النَّبِيَّ صَلَّى اللهُ عَلَيْهِ وَسَلَّمَ
Maksudnya:
 “
Wahai Aisyah, ini Jibril mengucapkan salam kepadamu. Aisyah berkata: ‘Dan ke atasnya keselamatan dan rahmat serta keberkatan-Nya. Engkau melihat apa yang aku tidak lihat.’ Aisyah menujukan ucapannya itu kepada Nabi SAW
.”
Riwayat al-Bukhari (3217)
Selain daripada itu, terdapat riwayat lain yang menyatakan berkenaan kelebihan Aisyah R.Anha ke atas para wanita yang lain sama seperti kelebihan
Tharid
[3]
 ke atas makanan yang lain. Hal ini sebagaimana riwayat Abu Musa R.A: katanya: Rasulullah SAW bersabda:
كَمَلَ مِنَ الرِّجَالِ كَثِيرٌ، وَلَمْ يَكْمُلْ مِنَ النِّسَاءِ: إِلَّا آسِيَةُ امْرَأَةُ فِرْعَوْنَ، وَمَرْيَمُ  ابْنَةُ عِمْرَانَ، وَإِنَّ فَضْلَ عَائِشَةَ عَلَى النِّسَاءِ كَفَضْلِ الثَّرِيدِ عَلَى سَائِرِ الطَّعَامِ.
Maksudnya
: “
Dalam kalangan orang lelaki banyak yang sempurna, manakala tidak ada yang sempurna dari kalangan perempuan kecuali Asiah isteri Fir‘aun dan Maryam binti ‘Imran. Sesungguhnya kelebihan Aisyah ke atas wanita sama seperti kelebihan Tharid  ke atas semua makanan.
”
Riwayat al-Bukhari (3411)
Hadith ini menunjukkan bahawa seolah-olah Aisyah R.Anha adalah seorang yang sangat istimewa berbanding dengan para wanita yang lain. Justeru, tidak hairanlah jika beliau disayangi oleh Rasulullah SAW berbanding isteri-isteri Baginda yang lain selepas Khadijah. Terdapat riwayat daripada ‘Amr bin al-As R.A bahawa Nabi SAW mengutusnya memimpin pasukan Zat al-Salasil (kemudian katanya):
فَأَتَيْتُهُ فَقُلْتُ: أَيُّ النَّاسِ أَحَبُّ إِلَيْكَ؟ قَالَ: عَائِشَةُ، فَقُلْتُ: مِنَ الرِّجَالِ؟ قَالَ: أَبُوهَا، قَالَ: فَقُلْتُ: ثُمَّ مَنْ؟ قَالَ: ثُمَّ عُمَرُ بْنُ الخَطَّابِ. فَعَدَّ رِجَالًا.
Maksudnya:
 “
Aku pun datang kepada Baginda dan bertanya: ‘Siapakah orang yang lebih engkau cintai?’ Baginda menjawab ‘Aisyah.’ Aku bertanya lagi: ‘Daripada kalangan lelaki?’ Baginda menjawab: ‘Bapanya (iaitu Abu Bakar).’ Aku bertanya lagi: ‘Kemudian siapa?’ Baginda menjawab: ‘Kemudian Umar bin al-Khattab.’ Lalu Baginda menyebutkan nama beberapa orang lelaki.
”
Riwayat al-Bukhari (3662)
Bukan itu sahaja, Rasulullah SAW juga apabila sakitnya semakin berat yang menjadi sebab kepada kewafatan Baginda, Baginda telah meminta izin daripada para isterinya yang lain untuk  tinggal di rumah Aisyah R.Anha. (Lihat
al-Rahiq al-Makhtum
, terj. YADIM, hlm. 812-813). Sehingga akhirnya, Baginda diwafatkan di atas pangkuan Aisyah dan pada waktu gilirannya, serta dikebumikan di rumahnya. Hal ini adalah sebagaimana riwayat daripada Aisyah R.Anha, katanya:
تُوُفِّيَ النَّبِيُّ صَلَّى اللهُ عَلَيْهِ وَسَلَّمَ فِي بَيْتِي، وَفِي نَوْبَتِي، وَبَيْنَ سَحْرِي وَنَحْرِي، وَجَمَعَ اللَّهُ بَيْنَ رِيقِي وَرِيقِهِ، قَالَتْ: دَخَلَ عَبْدُ الرَّحْمَنِ بِسِوَاكٍ، فَضَعُفَ النَّبِيُّ صَلَّى اللهُ عَلَيْهِ وَسَلَّمَ عَنْهُ، فَأَخَذْتُهُ، فَمَضَغْتُهُ، ثُمَّ سَنَنْتُهُ بِهِ.
Maksudnya:
 “N
abi SAW wafat di rumahku, ketika giliranku, dan antara dada dan leherku. Allah SWT telah mengumpulkan antara air liurku dengan air liurnya.” Beliau berkata: “‘Abd al-Rahman masuk membawa kayu sugi, tetapi Nabi SAW terlalu lemah untuk bersugi. Oleh itu, aku mengambilnya (kayu sugi itu), lalu menggigitnya (melembutkannya). Kemudian aku menggunakannya untuk menggosok gigi Baginda.
”
Riwayat al-Bukhari (3100)
Selain daripada itu, terdapat juga ayat al-Quran yang diturunkan disebabkan oleh Aisyah R.Anha iaitu berkaitan pensyariatan tayammum. Hal ini adalah sebagaimana riwayat daripada Hisyam bin ‘Urwah, daripada bapanya, daripada Aisyah bahawa:
أَنَّهَا اسْتَعَارَتْ مِنْ أَسْمَاءَ قِلاَدَةً فَهَلَكَتْ، فَبَعَثَ رَسُولُ اللهِ صَلَّى اللهُ عَلَيْهِ وَسَلَّمَ رَجُلًا فَوَجَدَهَا، فَأَدْرَكَتْهُمُ الصَّلاَةُ وَلَيْسَ مَعَهُمْ مَاءٌ، فَصَلَّوْا، فَشَكَوْا ذَلِكَ إِلَى رَسُولِ اللهِ صَلَّى اللهُ عَلَيْهِ وَسَلَّمَ، فَأَنْزَلَ اللهُ آيَةَ التَّيَمُّمِ. فَقَالَ أُسَيْدُ بْنُ حُضَيْرٍ لِعَائِشَةَ: جَزَاكِ اللهُ خَيْرًا، فَوَاللهِ مَا نَزَلَ بِكِ أَمْرٌ تَكْرَهِينَهُ، إِلَّا جَعَلَ اللهُ ذَلِكِ لَكِ وَلِلْمُسْلِمِينَ فِيهِ خَيْرًا.
Maksudnya:
 “
Beliau meminjam kalung daripada Asma’, lalu kalung tersebut hilang. Oleh itu, Rasulullah SAW mengutus seseorang untuk mencarinya dan dia menemukannya. Kebetulan waktu solat telah pun masuk, tetapi tidak ada bekalan air bersama mereka untuk berwuduk. Namun, mereka tetap menunaikan solat tanpa berwuduk. Setelah itu, mereka mengadukan peristiwa tersebut kepada Rasulullah SAW. Lalu Allah SWT menurunkan ayat tayammum. Usaid bin Hudhair berkata kepada Aisyah: ‘Semoga Allah membalasmu dengan kebaikan. Demi Allah tidaklah terjadi kepadamu suatu perkara yang engkau tidak suka melainkan Allah SWT menjadikan di dalamnya suatu kebaikan kepadamu dan kaum Muslimin.’
”
Riwayat al-Bukhari (336)
Aisyah R.Anha wafat pada malam selasa bersamaan dengan tarikh 17 Ramadhan pada tahun 58 Hijrah. Sebahagian ulama berpendapat, pada tahun 57 Hijrah. Beliau dikebumikan di perkuburan Baqi‘ di Madinah. (Lihat
al-Isabah fi Tamyiz al-Sahabah
, 8/235).
Menjawab Tohmahan Tentang Perkahwinan Rasulullah SAW Bersama Aisyah R.Anha
Justeru, kami katakan memang benar Rasulullah SAW berkahwin dengan Aisyah pada usia yang amat muda tetapi Baginda SAW bersama dengannya ketika berusia 9 tahun. Ini bukanlah pelik di kalangan orang Arab lebih-lebih lagi pada zaman tersebut. Bahkan, orang-orang Afrika dan Asia pada zaman dahulu juga berkahwin pada usia yang muda. Mengimbas hanya kepada 50-70 tahun yang lepas, kita akan dengar orang-orang Melayu yang berkahwin dalam usia 9-10 tahun atau lebih sedikit. Hal ini tidaklah pelik, bahkan kita dapati kadang-kadang mereka jauh lebih bahagia berbanding dengan mutakhir ini.
Kami juga ingin nyatakan banyak salah faham yang cuba dimomokkan kepada Rasulullah SAW berkenaan dengan isu seperti ini. Semuanya ibarat peluru kapur yang cuba untuk menjatuhkan sifat Rasulullah SAW yang maksum dan sempurna dengan alasan-alasan akal semata-mata yang tidak berpijak kepada realiti ketika itu.
Keduanya, kami sengaja bentangkan di atas bagaimana rumahtangga Aisyah bersama Rasulullah SAW yang aman damai, harmoni dan bahagia sehingga sampai kepada kewafatan Rasulullah SAW. Justeru, mereka tidak ada masalah, yang ada masalah kita yang mengingkari tanpa memahami realiti ketika itu.
Semoga tidak timbul lagi omong-omong kosong dan tuduhan baru kepada rumahtangga Rasulullah SAW yang dianggap seterbaik rumahtangga dari segi ketenangan jiwa dan kehidupan yang dilayarinya.
Semoga Allah SWT jadikan kita sentiasa mencintai Rasulullah SAW dan mengkaji sirahnya serta mengikut sunnahnya. Amin.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
[1]
 Iaitu manik batu akik yang berwarna putih dan hitam yang dinisbahkan kepada negeri Yaman.
[2]
 Iaitu ucapan, “
Inna lillahi wa inna ilaihi raji‘un
.”
[3]
 Al-Tharid
 merupakan roti yang dikoyak-koyakkan dan direndam dalam kuah yang panas sehingga lembut.
Bertarikh: 1 September 2023 bersamaan 15 Safar 1445 H


#2769: Makmum Tidak Sempat Baca al-Fatihah

Soalan:
Assalamualaikum Dato’ Seri. Saya selalu kalau solat berjemaah saya baca al-fatihah sedikit lambat kerana takut tersilap baca. Tapi imam kalau dah rukuk saya masih sedang membaca al-fatihah, boleh ke saya rukuk bersama atau perlu habiskan bacaan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Golongan Syafieyyah berpandangan wajib membaca al-Fatihah ke atas makmum, sama ada dalam solat sirriyyah atau jahriyyah, berdasarkan sabda Nabi SAW:
لاَ صَلاَةَ لِمَنْ لَمْ يَقْرَأْ بِفَاتِحَةِ الْكِتَابِ
Maksudnya:
“Tidak (sah) solat bagi orang yang tidak membaca fatihah al-kitab (yakni Surah al-Fatihah)”
Riwayat al-Bukhari (756) dan Muslim (394)
Begitu sabda Nabi SAW:
لَا تُجْزِئُ صَلَاةٌ لَا يَقْرَأُ الرَّجُلُ فِيهَا بِفَاتِحَةِ الْكِتَابِ
Maksudnya:
“Tidak memadai solat orang yang tidak membaca fatihah al-kitab di dalamnya.”
Riwayat al-Daraqutni (1225) dalam
 Sunan
-nya daripada Ziyad. Beliau mengatakan hadis ini isnadnya sahih.
Para ulama Syafieyyah dan Hanabilah juga menaskan bahawa makruh ke atas makmum untuk membaca (al-Fatihah) semasa imam sedang membaca secara
 jahar
, tetapi Syafieyyah mengecualikan keadaan apabila makmum itu berasa takut akan terlepas (atau tidak sempat menghabiskan) sebahagian bacaan al-Fatihah.
Ulama Syafieyyah juga menaskan bahawa jika seorang makmum itu mengetahui yang imamnya tidak akan membaca surah lain selepas al-Fatihah, atau membaca surah yang pendek sehingga makmum itu tidak mungkin dapat menyempurnakan bacaan al-Fatihah, maka (diharuskan) dia membacanya bersama ketika imam juga membacanya. Digalakkan bagi makmum untuk membaca semasa
 saktah
 imam (yakni ketika imam diam selepas membaca al-fatihah), atau apabila makmum tidak dengar bacaan imam atar faktor jauh atau pekak.
Berkata ulama Hanabilah: “Disunatkan untuk membaca ketika
saktah
 imam menurut mazhab (Hanbali).”
Berkata Syeikh Taqiuddin: “
Muqtadha
 (yakni keputusan) berdasarkan nas-nas Imam Ahmad dan majoriti ashabnya bahawa membaca selain bacaan al-Fatihah itu afdhal (semasa saktah).”
Dia berkata dalam
Jami` al-Ikhtiyarat
: “Keputusannya, hanyalah adfhal membaca selain al-fatihah itu apabila dia mendengarnya (yakni makmum mendengar bacaan al-Fatihah imam) jika dia tidak mendengarnya maka yang afdhal adalah al-Fatihah berbanding selainnya.” (Lihat
al-Mausu`ah al-Fiqhiyyah al-Kuwaitiyyah,
33/52-54)
Dalam menjawab persoalan di atas, kami katakan jika ini situasi anda maka hendaklah baca al-fatihah ketika permulaaan imam membacanya dan anda hendaklah menghabiskannya kerana anda berada pada kedudukan makmum
muwafiq
(موافق) dan bukan makmum
masbuq
 (مسبوق). Justeru, wajib menghabisi al-fatihah. Kami juga menasihakan kepada anda agar sentiasa membaca al-fatihah dan mempelajarinya supaya lebih fasih sehingga dapat mengaji dan membaca al-fatihah seperti orang lain.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 1 September 2023 bersamaan 15 Safar 1445 H